Skiant-faltazi | A ! Lenn...\nCategory Archives: Skiant-faltazi\nProjet oXatan, Fabrice Colin, Frañs (2002)\nUr romant skiant-faltazi evit ar grennarded eo Projet oXatan.\nN’eo ket ar wezh kentañ din kejañ ouzh Fabrice Colin war va hent, lennet em boa Cyberpan dija.\nPevar c’hrennard, daou baotr ha div blac’h, zo desavet en un ti evel breudeur ha c’hoarezed. Advabet int bet gant ur c’houblad pinvidik-mor goude marv o zud, pa oant 3 bloaz. Emaint o chom en un ti bras ha modern e kreiz ur park, war Meurzh. Gouzout a ouezont ez eus ur gêr pelloc’h, met n’int ket bet morse : pa seller pishoc’h outi, ar baradoz a vevont ennañ abaoe o yaouankiz a denn muioc’h-muiañ d’un toull-bac’h.\nGant an oad, e teu skiant dezho, hag ar vaouez a ra war o zro en em ren en un doare drol. Desachet int war-zu an diavaez, daoust d’an dañjerioù niverus.\nBamet on gant al lusk a zo er romant-mañ. N’eus ket tu da gavout hir e amzer ennañ. Ouzhpenn-se, n’eo ket luziet, kompren a reer pep tra diouzhtu. Lipet eo perzhioù-ene an tudennoù, en em stager buan outo. Dreistordinal eo an endro ivez, deskrivet eus ar c’hentañ hep na vije torret e benn d’al lenner.\nKavout a ra din eo ur skrid mestroniet-kenañ (daoust ma chomfe ur par fazioù-reizhskrivañ en embannadur em eus lennet, a-ratozh-kaer evit bezañ studiet er skolajoù, koulskoude : kasaüs !!), hag a c’hell boulc’hañ ar gaoz war sujedoù niverus : pouez ar familh, an tadegezh, buhezegezh ar c’hrouiñ buhezioù, ha kement ‘zo.\nUr bennoberenn vihan eo, er jener-se, seul binvidik seul verr.\nOber un evezhiadenn\t| tags: Colin, Fabrice, oXatan, Projet\t| posted in Galleg, Romantoù, Skiant-faltazi, Yaouankiz\nPapa, maman, mon clone et moi, Christophe Lambert, Frañs (2012)\nN’eo ket ul lennadenn vras, 39 pajennad nemetken, met c’hoant em eus da gomz diwar e benn peogwir e kavan divoutin ar soñj.\nEn dazont e tremen an istor, d’ur mare ma vezer en e vleud, ken-ken, gant teknologiezh ar c’hlonoù. Gellout a ra an dud pinvidik, eta, lakaat o anv en ur program saveteiñ o bugel : ma tichañs dezhañ mervel e c’hello bezañ erlec’hiet gant e glon, a zo kousket en ur voest ispisial er c’hav.\nProfitañ a ra Charly eus ezvezañs e dud evit dihuniñ e glon, en deus ezhomm e labouro evitañ.\nE gwirionez on bet dipitet gant an istor, a gavan kontet fall a-walc’h ha ne gemer ket hec’h amzer war ar mareoù pouezus. Ar fin, dreist-holl, a zo kontet kalz re vuan, pa oa kroget mat an afer e penn kentañ… Met ar soñj a gavan dispar. Spi em eus e vago ijin tud all a denno muioc’h a amann diouzh an danvez pinvidik-mañ.\nOber un evezhiadenn\t| tags: Christophe, clone, Lambert, maman, moi, Papa\t| posted in Galleg, Romantoù, Skiant-faltazi, Yaouankiz\nMargaret Atwood, Istor ar vatezh ruz, bro-Ganada (1985)\nGwelet em boa ar film pa oa deuet er-maez e 1990, ur film en doa lakaet ac’hanon diaes-kenañ. Gant se, ne oan ket entanet evit lenn al levr, hag en deus lakaet ac’hanon diaes-kenañ ivez… e-pad pell, met pas betek ar fin. Kalz sklaeroc’h ha dedennusoc’h eo al levr e gwirionez.\nD’am soñj e prou diaesamant al lenner eo savet mat an oberenn. Enouet eo an harozez, enouet eo al lenner. N’he deus droed d’ober netra : na lenn, nag ebatal e doare pe zoare. Pep tra zo divlaz, pep jestr zo arvarus, ha pa ne vije nemet un taol-lagad. Lakaet en deus ac’hanon da soñjal en Ar c’hoarier echedoù gant Zweig war ar poent-se.\nKemer a ra he amzer Margaret Atwood evit deskrivañ ar gevredigezh hollvelour he deus lec’hiet he zudennoù enni. N’eo nemet tamm-ha-tamm e evod diouzh an eñvorennoù a laosk an harozez da bignat en-dro traoù pouezus eus an amzer-dremenet. Ha p’en em lak an traoù e plas e vezer higennet da vat.\nAr pezh a zisplij din en oberenn eo ar santimant ez a re bell ar skrivagnerez ganti e-keñver stad ar merc’hed : un tres brasaet a-ratozh, pa soñjer eo gouest da zeskrivañ ken munut ha gant kement a wirionded an endro ha diabarzh an ti. Ober a ra efed un daolenn-eztaoler. Kemenn a ra : diwallit, n’eo ket un istor emaon o kontañ nemetken, met ur manifesto diwar-benn stuz ar merc’hed, er bed-se pe er bed a vevomp ennañ. Hag an dra-se a gavan ponner un tammig. Da skouer, al leurenniñ ijinet ganti evit an engehentiñ ; ar fed e vije liammet kement tra ouzh un astez relijion, ar fed e vije kabestret an holl c’hoantoù revel dindan boan a varv… Lakaat a ra ar preder a-us d’an istor, hag e kavan un tammig re eeün an doare.\nMet d’am soñj eo gras da se, peogwir eo aes da zikodiñ, eo bet dibabet e lakaat e brezhoneg e-lec’h nousped all war ar memes sujed : Avec joie et docilité gant Johanna Sinisalo, da skouer.\nHag evel m’eo kemennet er pennad-digeriñ, ar pezh a laka al levr-mañ da vezañ poanius da lenn eo dreist pep tra an hevelebiezh a zo etre nann-buhez grosaet an harozez ha stad ar merc’hed e meur a vro eus ar bed, en deiz a hiziv c’hoazh.\nMuioc’h a lañs a zeu tamm-ha-tamm e-barzh an istor. Echuiñ a ra al levr en un doare plijus, ha soutil a-walc’h, ar wezh-mañ.\nOber un evezhiadenn\t| tags: Atwood, istor, Margaret, ruz, vatezh\t| posted in Brezhoneg, Romantoù, Saozneg, Skiant-faltazi\nAn diskoulm diwezhel, Youenn Olier (1976)\nGant gwir abeg marteze, n’emañ ket pezhioù-c’hoari Youenn Olier e-touez e oberennoù lennegel brudet. En e bennad-digeriñ d’An diskoulm diwezhel e lak war-wel ar skrivagner kerentiezh ar pezh-c’hoari gant an temoù a bled ganto en Enez ar Vertuz, nemet eo lec’hiet an ober en un amzer tostoc’h diouzhomp. E gwirionez ez eo kreñv a-walc’h endro politikel ar brezel yen hag eñvor lazhadegoù an eil brezel-bed er pezh, daoust ma chomfe en un amzer n’eus ket anezhañ e gwirionez.\nPetra eo an temoù-se ? Meur a hini a welan, met bodet e c’hellont bezañ dindan unan bras : ha gellout a ra un den en em lakaat e plas Doue ?\nDedennus a-walc’h eo da lenn, daoust d’un nebeut techoù fall. Hep bezañ ur mailh war ar c’hoariva e kav din eo re helavar ar pezh-mañ evit bezañ gwallzedennus war ul leurenn. Ret e vije bezañ ijinus-meurbet war al leurenniñ evit tennañ dioutañ jestroù, dilec’hiadennoù pinvidik. Chom a ra war dachenn ar preder, hep bezañ skañvaet gant emzalc’hoù denel omp boazet outo hag a zougfe ar ster. C’hoariva da lenn, eta.\nAn eil tra eo an dibaboù yezh, a-fed geriaoueg dreist-holl. Ne blij ket re din desachañ an evezh war se diouzh boaz peogwir e kav din e tiskouez an dibaboù-se ur bern traoù diwar-benn personelezh ar skrivagner, ar pezh a zoujan evel-just. Met aze e vez implijet kement a c’herioù iskis ma plant ur seurt estreniezh en destenn. Un afer tregantad eo marteze. Ne soñj ket din e kredfe den pe zen embann an destenn-mañ hiziv hep reiñ dezhañ ur stumm un disterig lennabloc’h.\nEvit ober ho soñj e c’hellit pellgargañ an destenn amañ.\nOber un evezhiadenn\t| tags: diskoulm, diwezhel, Olier, Youenn\t| posted in Brezel, Brezhoneg, C'hoariva, Politikerezh, Prederouriezh, Skiant-faltazi\nLa malédiction Grimm 2 : L’expédition H.G. Wells, Polly Shulman, Stadoù Unanet (2013)\nEvit diskoulmañ itrik al levrenn gentañ e oa bet ret mont da furchal e-barzh un dastumadeg ispisial all : an dastumadeg Wells. E-barzh honnezh e vez strollet objedoù tennet eus oberennoù skiant-faltazi. Just a-walc’h, ar c’hrennard a zo e-kreiz ar jeu el levr-mañ, Leo, a zo barrek-kenañ war ar bitellat. Ambochet eo gant Daspugn traezoù amprestabl Kêr New-York, goude m’eo en em welet, e-unan, war ur vekanik da vont en-dro e-barzh an amzer bihanaet, o touarañ dirak e fri war e vurev.\nKalz gwelloc’h eo an eil levrenn-mañ eget an hini gentañ, hervezon. Marteze peogwir e plij muioc’h din ar skiant-faltazi eget ar marvailhoù ! Met krog eo ar skrivagnerez da gavout he merkoù ivez, kredabl. Dedennusoc’h eo an tudennoù hag an avañtur. Tro a zo da implijout meur a dra tennet eus romantoù Wells, Jules Verne ha skrivagnerien all, ha da zaremprediñ tud istorel. Dreist eo kemer harp war skrivagnerien evit sevel un istor nevez, peogwir e ro c’hoant da addizoloiñ an oberennoù kozh ha ne vezont ket lennet nemeur gant ar re yaouank a-vremañ.\nOber un evezhiadenn\t| tags: expédition, Grimm, malédiction, Polly, Shulman, Wells\t| posted in Avañtur, Galleg, Istor, Moliac'h ha Faltazi harozek, Romantoù, Saozneg, Skiant-faltazi, Yaouankiz\n1 Evezhiadenn\t| tags: Colin, Cyberpan, Fabrice\t| posted in Galleg, Moliac'h ha Faltazi harozek, Skiant-faltazi, Yaouankiz


octobre | 2016 | ur blog eo …\nPublié le 29/10/2016 par Yann-Ber\nAr skiant a ro tro da vevañ pelloc’h ?\nAn dud kozh ouzh kozh zo klañv, digenvez, rediet da vevañ o-unan, pellaet diouto ar stalioù, ar c’harter, fiziet en estrenion d’ober war o zro…\nTrec’h bras ar skiant.\nHag an denelezh, an denion, an dud ?\nKaoc’h, gast ha merde, bevañ bremañ a fell din, ha neuze mervel trumm.\nAr skiant ne c’hell netra evidon.\nSouezhusat tra ?\nHa n’ eo ket, ar skiant a zo bet arveret da zistrujañ an den, d’ober ur yoc’h eus ur boblañs, da dreuzfurmiñ an denion en ur chatal renet gant azened ?\nDastum, dastum, dastum, arc’hant, bravigoù, levrioù, douaroù, embregerezhioù…\nBuhezomp ta !\nstuzegezh pobl ?\nPublié le 27/10/2016 par Yann-Ber\nPerak e vijen aet da bleustriñ a-zevri furmoù arvest na oant ket eus va stuzegezh ?\nDre ma oant ar re gelennet em eus pleustret warno, ha dre o fleustriñ em eus dizoloet an islonk a oa etrezo hag arzoù ar metoù ma vezen-me.\nEvit ar stuzegezh ren n’ eus ket arz gwirion na stuzegezh er metoù ma ‘m eus kresket.\nAn argerzh reizh er stuzegezh ren zo enporzhiañ eztaolioù barnet diarzek, krai, peuzloenel ar metoù barnet izel d’ o arverañ da zafar kentidik, boutin, en arvestoù ha diskouezadegoù ar stuzegezh ren, el lec’hioù azas, evit seveniñ arz gwirion pe, o arverañ da zanvez an tudoniezh…\nNe c’hell ket an arz kavout ur furm diorreet, peurvat, ha chom tost ouzh ar pemdez ?\nKenderc’hadoù arzel ar stuzegezh ren a oa estren d’ ar gumuniezh tud ma veven, pe e teue dimp dindan furmoù poblek a oa bet azasaet da amstuzegezh ar bobl diwar azasadurioù kent graet evit ar c’humuniezhoù etre. An eztaolioù diles ne vezent ket skignet, pe o dije kollet o skritell arz dre zaremprediñ tud distuz.\nMat e vije bet komz eus stuzegezh ar bobl evel ur stuzegezh drezi hec’h-unan, arall.\nDic’hallus e oa avat, pa soñjer e oa nac’het da vorianed ar Stadoù Unanet bezañ bet o stuzegezh ! M’o deus morianed ar Stadoù Unanet diorreet eztaolioù sonerezhel digent kemeret ganto ur vent hollvedel eo pa’ z eo bet argaset ar vorianed en arlez ar gumuniezh gwenn a orin europat en abeg d’ o liv kroc’hen. Hag eo bet spirus dezho da ziorren ur stuzegezh diles ?\nNe c’hell bezañ aotreet d’ an dud e traoñ an urzhaz kevredigezhel nemet un isstuzegezh, ur stuzegezh arlezat hag isurzhiet d’ ar stuzegezh ren, un neuz, ur spes, ur folklor.\nPa oan yaouank e kleven er skingomz kanaouennoù gallek a oa en hil furmoù ha danvezioù ar c’hanaouennoù pobl (galleger a-vihanik on). Eskoret e oant er bed greantel, padal edont c’hoazh en hiladur ar stuzegezh pobl (ha n’eo ket henvoazel). Brassens da skouer a oa tost ouzh un eztaol pobl : ar vouezh, rouezded ar binvioù seniñ a dalvez da eilañ ar c’han ha n’eo ket da ginklañ, an dodennoù hag an doare ma vezent pleustret eleze tost ouzh ar pemdez hogen n’eo ket deskrivadel.\nAdal ar bloavezhioù 60 avat ar c’henderc’hañ a-yoc’h a fard marc’hadourezhioù marc’had-mat ha mat da blijout d’ an dud destuziet aet d’ ur yoc’h bevezerion, d’ o lorbañ da vezañ prenet. Dilezet eo ar furmoù hag an danvez, an eztaol, a zeue eus ar stuzegezh pobl, pe gentoc’h ez int bet stummet da zedennañ an niver brasañ a arvalion dre ober gant ar pep boutinañ, ar pep eeunañ, ar pep izekañ eus dilec’hioù ar stuzegezh pobl miret enno. N’eo ket an danvez a zo pouezus hiviziken hogen ar pakatañ hag ar beveziñ. Gant ma ne vo ket goullo penn-da-benn ar pakad.\nTra heugus, an danvez-se eo a zo anvet a-wechoù stuzegezh pobl.\nEvit amparañ ur yoc’h feal ha sentus eo ret diverkañ an nebeutañ a chomfe eus un istor, eus roudoù un dezeviñ bennak ?\nAr renadoù hollveliour o doa pleustret ur seurt frammadur kevredigezhel evit a sell ouzh ur beveziñ kealiadurezh.\nHannah Arendt a gomze eus kelc’hiadoù en-dro d’ ur c’hreiz. Tud ur c’helc’hiad n’o doa ket tro da vont da welout er c’helc’hiad all pezh a c’hoarveze. Ne ouient ket penaos, na pelec’h, na perak, e oa fardet pezh a vevezent. An divizoù a oa kemeret gant an nebeut tud a ampare ar c’hreiz. An divizoù a ziskenne a gelc’hiad da gelc’hiad betek ar c’helc’hiad izelañ n’ o doa e izili disentez ebet da gemer (Gwir e oa evit izili forzh pe gelc’hiad evit gwir). N’o doa da zibab nemet bevañ pe vervel. O denelezh a oa bet koazhet d’ ar beved. E pep kelc’hiad e oa eus izili un amaezhiadurezh a sente ouzh amaeziadurezh ar c’helc’hiad a-us hag a farde ar gealiadurezh evit ar c’helc’hiad dindan. Den ne oa e piaou d’ ar binvioù ha d’ ar stlenn rekis evit kaout ur sell war ar bed ma veze paket an dud ennañ.\nAn armerzh beveziñ a arc’hwel en hevelep doare : troc’hañ an dud eus pep istoregezh eus pep politikaat hag o strishaat da hiniennoù beveziñ dindan levezon binvioù moediñ yoc’hek ar mediaoù (Mediaoù : binvioù, kalvezerezhioù ha dafar skignañ a-yoc’h ar stlenn : gwask, skingasadennoù a bep seurt, filmoù, internet… Dont a ra ar ger eus an amerikaneg mass media a zeu eus al latin media a zo liester medium. Adkemeret eo bet mass media er stumm medias e galleg ha da heul er stumm mediaoù e brezhoneg.\nDre be tu e c’hell hiziv izili ur gumuniezh tud seveniñ o zonkad denel ? Petra eo evit un den eveldon ur stuzegezh, un arz ? Penaos e c’hellan troc’hañ gant kenderc’hadoù arallekaus ha boulc’hañ un ober rezidek ? Sur a-walc’h n’ eo ket dre fistilhañ va unan penn skoret gant koroll laouen va bizied war un douchennaoueg ha bezañ plijet gant se ?\nPublié le 25/10/2016 par Yann-Ber\nFreskijenn ar beure\nDeliennoù ruz ar wezenn prest da nijal d’al letonenn glas ur souezh\nMouilc’hi peurechuet ar rezin zo krog gant hugennoù oranjez ar garzh\nAr c’houblad piged diroudennet war-lerc’h diskar ar pupli zo skedus o flu dindan gouloù an heol\nGlas lintrus an oabl\nDevezhioù kaer a vo c’hoazh\nPublié le 23/10/2016 par Yann-Ber\nA-wechoù e kimiad unan\nda vont e lec’h all\nda vont er bed all\npe e ra van\naze edo ha n’e weled ket\ntost e oa\nha n’e gleved ket\nne oa nemet un drouzig en diabell\nur skeud e korn al lagad\na-daol-trumm e kas gantañ un tamm eus hon c’hig\ndismantret hon buhez\nluziet ar reter\nmesket an tonioù.\ne tistro ar sodell\nha diwarni a-nevez e kresk ar vuhez.\nPublié le 21/10/2016 par Yann-Ber\nUr bugel laouen on bet\ngant kalz a vignoned\nbuan e teuas an aon avat\nenkrez ar salioù skol\nma oa ret bezañ evel ar re all\ndaveiñ d’ ur patrom\nplegañ d’ ar stumm lakaet\nbezañ ur paotr mat\nlabourat evit labourat\nbed handerc’hat gwarded an urzh o flotantenn louet\na zasparzhe medalennoù\nda belec’h ?\ntevel war e blijadur\nrak ul liv\nrak diougan freskijenn un diskar amzer.\nEvel da dad e vi\nda labour a roi\nma ne rez ket


Ec'hidna - Wikipedia\nDelwenn da Ec'hidna\nParco dei Mostri ("Park an Euzhviled"), Bomarzo, Italia\nEc'hidna (Ἔχιδνα /Ekhidna en henc'hresianeg, Echidna e latin) a oa un euzhvil e mojennoù Hellaz kozh. Merc'h e oa da Forkys ha Keto, pe da Dartaros ha Gaia. Pried e oa da Dyfon.\nHe fenn, he bruched, he divvrec'h zo re ur vaouez kenedus. Ar peurrest eus he c'horf zo hini un naer euzhuq (ἔχιδνα / ékhidna a dalv kement ha « naer »), gant skant kemmus o livioù.\nHervez mammennoù zo e vije bet lazhet gant Argos, mesaer e gant lagad, a gavas anezhi kousket, hag a zisammas Arcadiaanezhi.\nTreset gant Julien Leray e 2008\nMamm e oa d'un toullad mat a euzhviled : Kerberos, naer-zour Lerna, ar Sfiñs, C'himera, Ladon, Orthos, leon Nemea, aerouant Kolc'his, ha meur a hini all. Darn anezho a voe trec'het gant an haroz Herakles.\nAdtapet diwar « https://br.wikipedia.org/w/index.php?title=Ec%27hidna&oldid=1958493 »


Sen to Chihiro no Kamikakushi - Wikipedia\nTitl orin : Sen to Chihiro no Kamikakushi\nBro produiñ : Japan\nDeuet er-maez : 27 a viz Gouere 2001\nYezh orin : Japaneg\nPadelezh (PAL-DVD) : 125 munutenn munutenn\nSkigner : Toho (Japan)\nWalt Disney Pictures (North America)\nBoujedenn : 1.9 milion yen\nKorvoder gros : 27,492,509,500 yen\nFilmaozer : Hayao Miyazaki\nProduer : Toshio Suzuki\nSkrivagner : Hayao Miyazaki\nSonerezh : Joe Hisaishi\nRener al luc'hskeudenniñ : Atsushi Okui\nFrammer : Takeshi Seyama\nPajenn an "Internet Movie Database"\nSen to Chihiro no Kamikakushi (千と千尋の神隠し, lenn. Sen ha Chihiro diankadenn speredel ) a zo ur film tresadennoù-bev japanek aozet gant Hayao Miyazaki er studio Ghibli e 2001.\nAr film-mañ eo an hini kentañ eus ur vro nann-saoznek en deus dastumet kement ha 200 milion a zolaroù e-maez ar Stadoù-Unanet. E Japan eo bet gwelet gant 23 milion a dud hag aet eo dreist Titanic a oa e penn renkadur an enkefiadoù brasañ.\nLodennoù pouezus eus an istor a zo meneget aze.\nChihiro, ur plac'h yaouank, a zo war an hent evit mont d'he di nevez, pa diviz he zad kemer un hent berroc'h. En em gavout a reont neuze dirak ur riboul. Daoust da klemmadennoù ar plac'hig ez a ar familh da welet petra 'zo en tu all. En em gavout a reont en ur gêriadenn goullo, met lec'h ma z' eus boued o c'hortoz debrerien. Krog a ra kerent Chihiro da zebriñ ha pa distro hi da welet anezho ez int bet cheñchet e moc'h.\nKlask a raio neuze ar plac'h yaouank da zieubiñ e gerent eus ar mallozh-se, ha dizoloiñ a ra ur bed iskis, leun a speredoù deuet da zistanañ e kreizenn gibelañ Yubaba, mestrez al lec'h. Sikouret e vo gant Haku, ur sorser kevrinus, deskard da Yubaba.\nMouezhioù[kemmañ | kemmañ ar vammenn]\nRumi Hiiragi : Chihiro\nMiyu Irino : Haku\nMari Natsuki : Yubaba/Zeniba\nBunta Sugawara : Kamaji\nYasuko Sawaguchi : Mamm Chihiro\nYumi Tamai : Lin\nTatsuya Gashuin : Ar ran\nPrizioù[kemmañ | kemmañ ar vammenn]\nArzh Aour ar film gwellañ e Festival Berlin 2002.\nOscar ar gwellañ tresadenn-bev 2003.\nCésar 2003 er rann film gwellañ a estren-vro.\nBAFTA 2004 er rann film gwelañ en ur yezh all eget ar saozneg.\nUr bern festivaloù sinema nebeutoc'h anavezet.\n(en) Sen to Chihiro no Kamikakushi war an Internet Movie Database\nAdtapet diwar « https://br.wikipedia.org/w/index.php?title=Sen_to_Chihiro_no_Kamikakushi&oldid=1646349 »\nKemmoù diwezhañ degaset d'ar bajenn-mañ d'an 24 Mae 2015, da 07:54.


Friz - Wikipedia\n(Adkaset eus Friesland)\nEvit implijoù all, gwelet Friz (disheñvelout).\nDiwallit, ne denn ar pennad-mañ nemet da broviñs Fryslân en Izelvroioù. Evit Bro-Friz en he fezh, gwelit Frizia.\nFriz, pe Bro-Friz, (Fryslân e frizeg hag ent-ofisiel, Friesland e nederlandeg) a zo unan eus an 12 proviñs a zo en Izelvroioù. Frizeg eo yezh ar vro. 643 000 a dud a oa o vevañ enni e 2005. Leeuwarden (Ljouwert), 91,000 a dud enni, eo kêr-benn ar vro.\nHarzoù he deus proviñs Friz gant proviñsoù Groningen, Drenthe, Overijssel ha Flevoland. Er c’hornôg dezhi emañ an IJsselmeer hag en hanternoz Mor Wadden, bevennet gant un heuliad inizi. Gallout a reer mont war-eeun eus Friz da broviñs Norzh Holland dre ur chaoser anvet an Afsluitdijk.\n3 Kêrioù bras\n5 Gwelout ivez\nAnv[kemmañ | kemmañ ar vammenn]\nE 1994 en doa divizet Kuzul Proviñs Friz e teuje ar skrivadur frizek Fryslân da vezañ ar skrivadur nemetañ evit anv ar broviñs. Er bloaz 2004 e voe asantet gant Gouarnamant an Izelvroioù, ha lakaet war-sav gantañ ur steuñvenn tri bloaz evit lakaat ar c'hemm-se da dalvezout. Bremañ e vez graet gant ar stumm Frizia (Bro-Friz) evit ober anv eus Friz Vras, gant lodennoù en Alamagn betek Danmark, e-lec'h ma vez pe ma veze komzet frizeg.\nYezh[kemmañ | kemmañ ar vammenn]\nFrizeg (pe Frizeg ar c’hornôg) a gaozeer e proviñs Friz, unan eus ar yezhoù frizek, zo kar da frizeg ar reter ha da frizeg an hanternoz, komzet en Alamagn.\nDiwar ar 660 000 a annezidi zo e proviñs Friz, ez eus 450 000 anezho a gomz frizeg, ha war-dro 360 000 anezho o deus ar frizeg evel yezh-vamm. En inizi eo gwanoc’h stad ar yezh. Er c’hêrioù e klever alies ur rannyezh anvet Stadtfriesisch (frizeg ar c’hêrioù), zo kalz a c'herioù nederlandek enni. En ul lodenn eus Friz, e korn-bro Stellingwerven, n’eo ket frizeg a vez kaozeet, met rannyezhoù izelsaksek. En ul lodennig eus kornôg proviñs Groningen e vez komzet frizeg ivez.\nKêrioù bras[kemmañ | kemmañ ar vammenn]\nKêrioù[kemmañ | kemmañ ar vammenn]\nHeerenveen (It Hearrenfean)\nDrachten (mun. Smallingerland)\nDe âlde Friezen kan broadel Friz.\nNiverenn 27 eus ar gelaouenn Al Liamm a oa diwar-benn Friz hag ar frizeg.\nLec'hienn ar broviñs Fryslân.nl\nDielloù filmoù Friz\nKumunioù Friz (Fryslân / Friesland)\nAchtkarspelen · Ameland · Dantumadiel · De Fryske Marren · Dongeradeel · Ferwerderadiel · Harlingen · Heerenveen · Kollumerland en Nieuwkruisland · Leeuwarden · Ooststellingwerf · Opsterland · Schiermonnikoog · Smallingerland · Súdwest-Fryslân · Terschelling · Tytsjerksteradiel · Vlieland · Waadhoeke · Weststellingwerf\nIzelvroioù · Proviñsoù · Kumunioù\nProviñsoù an Izelvroioù\nDrenthe · Flevoland · Friz · Gelderland · Groningen · Limburg · Noord-Brabant · Noord-Holland · Overijssel · Utrecht · Zeeland · Zuid-Holland\nPorched an Izelvroioù – Adkavit pennadoù ha rummadoù Wikipedia a denn d'an Izelvroioù.\nAdtapet diwar « https://br.wikipedia.org/w/index.php?title=Friz&oldid=1894099 »\nKemmoù diwezhañ degaset d'ar bajenn-mañ d'an 5 C'hwe 2021, da 14:02.


Pajenn:Morvan - Buez ar Zent, 1894.djvu/423 - Wikimammenn\nPajenn:Morvan - Buez ar Zent, 1894.djvu/423\nasambles gant he les-vamm evit difenn ar verc’h keaz mar bije red ; rak truez o doa outhi. Hogen, Jermana a ioa o neza, ha setu he les-vamm o vont da zispaka he zavancher, a ioa tronset gant-hi. Kerkent, o burzud ! e leac’h bara, e oue guelet bokedou kaer ha skeduz o koueza euz ann tavancher-ze, hag ann dra-ma a ioa e kreiz ar goanv!...\nar c’houezekved devez a viz even\nIann-Fransez a ioa ganet enn eskopti Narboonn e Frans er bloaz 1597. Ne oa c’hoaz nemed pemp bloaz pa glevaz he vamm eunn deiz o lavaret hano euz a boaniou\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/423&oldid=137630 »


Gweltaz Adeux - Wikipedia\nStrollad nevez Gweltaz Adeux\nGitar, Kan ha klavier\nAlan Stivell, Tri Yann, The Silencers, Elmer Food Beat, Johnny Clegg\nGweltaz Adeux zo ur gitarour naonedat bet o seniñ pell amzer gant ar stollad EV e-touez ar re gentañ oc’h ober rock e brezhoneg, seniñ ar ra ivez klavier 'barzh e bladenn nevez. Ur c’haner a Vreizh eo, ganet e bloavezhioù’50 e hanternoz Afrika.\nLabouret en deus ivez gant Alan Stivell, Tri Yann, The Silencers, Elmer Food Beat, Johnny Clegg ha reoù all.\nE-unan e kan bremañ.\n2.2 E Vuhez Soner\n4.1 Pladennoù EV\n4.2 Pladennoù goude marevezh EV\nA-hed d'e yaouankiz en deus beajet Gweltaz Adeux dre ar vro gant e dud. Ur bern traoù en deus graet e-kerzh e yaouankiz hag ur bern broioù en deus gwelet. E-pad 30 vloaz eo bet boazet G.Adeux d’ober tro ar vro, met bremañ ez eo diaes un tamm evitañ gant an nebeud a amzer en deus. Evit poent e c’hortoz lakaat e gwerzh e bladenn nevez Ehan zo war ar stern, e miz Du 2010 e vo echu. Chomet eo da vevañ e Breizh,e Normandi hag e hanternoz Bro C'hall dre-vras. Emañ o chom bremañ gant e vugale e Naoned.\nTad eo da Valo Adeux, unan eus diazezerion ar gelaouenn lennegel Nidiad.\nSonet en deus G.Adeux gant meur a strollad.\nKrouet e voe strollad EV e deroù ar bloavezhioù ’80 en Naoned. Sonet e voe an abadenn gentañ ar 27 a viz C'hwevrer 1981. D'ar mare-se e oa daou Finnad, breudeur anezho, Jari ha Harri (aet d'an anaon e 1997) ha daou Vreizhad, Sylvain ha Gweltaz. Etre 1981 ha 2007 eo bet kaner ar strollad EV.\nE Vuhez SonerAozañ\nKroget e oa da ganañ en ur strollad e anv Malt Gang e dibenn ar bloavezhioù '70, gant ar gitarour Lucas Szabojnik. Adalek 1981 betek 2007, e oa G. Adeux o kanañ gant ar strollad EV. Labouret en deus gant Alan Stivell, Tri Yann, The Silencers, Elmer Food Beat, Johnny Clegg ha re all. Bremañ e labour G. Adeux en un triad savet gantañ: Nico Guérin ouzh ar gitar-bout hag Anabelle Calvez, sonerez taboulinoù ha batiri er strollad. Ehan a vo pladenn da zont an triad, bepred gant e vouezh uhel ha son rock pop, e brezhoneg evel-just.\nKrog eo Gweltaz Adeux da gomz brezhoneg n’eo ket er skol met war varlenn e vamm, e dud a oa eus Bro-C’halloù. Re gozh e oa hervezañ evit deskiñ brezhoneg er skol. Krog eo da beurzeskiñ brezhoneg dre lizher da gentañ, ha da eil, e Naoned gant Roland Mogn e-kerzh ar c'hentelioù noz. Kelenner war ar brezhoneg eo bremañ Gweltaz Adeux, e-barzh ar gevredigezh Kentelioù an Noz, e Naoned.\nMont da welet roll pladennoù EV\nPladennoù goude marevezh EVAozañ\nEhan (pladenn), 2010\nKelc’hioù du ha kelc’hioù glas\nDeiz pe zeiz, gwezh pe wezh\nN’out ket mat, emezi\nA-us d’ar reier lemm\nBirvilh an dour\nKleier o tintal\nN’eo ket aes bepred\nAdtapet diwar « https://br.wikipedia.org/w/index.php?title=Gweltaz_Adeux&oldid=1706437 »\nDernière modification le 17 Mez 2016, à 14:42\nKemmoù diwezhañ degaset d'ar bajenn-mañ d'an 17 Mez 2016, da 14:42.


Buhez ar Zent. pages 525, 526. Encyclopédie Marikavel.\npages 525, 526\nApolliner a deuas gant sant Per eus a Antioch da Rom; prins an Ebestel hen sakras eskob hag hen c'hasas da Raven da brezek ar relijion neve. O vezan ma c'honeze eno eleiz a dud da Jezuz-Krist, e oe\ntapet gant beleien an idolou ha skoet didrue.\nPrest goude e roas ar prezeg d'eun dijentil, e hano Bonifas, a oa mut eur pennad a oa; parean reas ive e verc'h a oa perc'hennet gant an drouk-spered. Setu ma 'n em zavjod adarre en e eneb.\nSkoet a oe gant gwial, grêt a oe d'ezan bale war ar glaou beo; ha dre ne rê an tan droug ebet d'ezan, e oe argaset er-mêz a gêr.\nGoude bezan bet eur pennad o vale bro, e tizroas da Raven, hag e reas da verc'h Rufin sevel eus a varo da veo; abalamour da ze, tiegez Rufin a-bez a gredas en Jezuz-Krist. Gouarner Raven, pa glevas an neventi, a roas urz d'an eskob santel da baouez gant e gelennadurez, hag evel ma ne rê van ebet, e oe dispennet a dôliou skourje, skuilhet dour bero en e c'houliou, torret e c'henou outan a dôliou mein, chadennet ha stlapet er prizon. Pevar devez goude, oe grêt d'ezan pignal en eul lestr da vont d'an harlu.\nAn avel hen tôlas war ôchou an Thras. Eno e oa eun templ da Zerapis, hag an drouk-spered a gomze ennan betek neuze; mes lavaret a reas ne raje ken, keit ha ma chomje diskib sant Per er vro.\nAr baganed a 'n em lakas eta da glask an divroad, ha dal m'hen c'havjont, e rejont d'ezan kemer prim an tec'h.\nDizro da Raven, Apolliner a gavas adarre beleien an idolou d'e damall; prizoniet a oe, mes an ofiser karget d'e ziwall a oa kristen dre guz, hag a lakas anezan da dec'hel en noz. Ar baganed, dal m'hen gouezjont, a redas war e lerc'h, hag a c'houlias anezan kement ma kredent bezan e lazet.\nAr gtistenien hen dastumas diwar an hent; bevan reas c'hoaz seiz devez; nerz awalc'h en devoe d'o alian da viret mat o fe, hag e oe kurunet en gloar e verzerenti. E gorf a oe sebeliet en harz moger kêr.\nSeul-vui e sellomp ouz an heol, ha seul-vui e chomomp en estlam, rak, ken alïes gwech m'hen gwelomp, e kavornp en deve bepred ar memes sked hag ar memes gened.\nEvelse, hanoiou ar verzerien a lufr, daoust d'an niver bras a vlaveziou a zo tremenet warneze, ha dre ma varvo ar c'hantvejou, o brud ne raio nemet en em astenn muioc'h-mui.


Pajenn:Inisan - Toull al lakez.djvu/49 - Wikimammenn\nPajenn:Inisan - Toull al lakez.djvu/49\npevar en tu all, a nij d’e heul, diwar beg an eil bod lann war egile, hag o-zeiz e kriont, pep-hini d’e dro pe daou pe dri a-unan, ha c’hoaz krenva ma c’hellont :\n— Per, laer… laer… laer… laer… laer…, Per, laer… laer… laer… laer…\nEn dro-man avad e teu Per da skei war boull e galon, en eur lavaret :\n— Ya, pec’het am eus ; mont a ran da restôli va arc’hant, mont a ran d’her c’has d’al lec’h m’am eus her c’havet. Me a gave d’in ne anaveze den va c’havadenn, pa lavarin gwell, va laeronsi ; eo, Doue hen anaveze ; hen diskouez en deus great d’in dre va fez arc’hant fas en daou du, dre va c’houignou troet e kabellou-touseg, ha dreist-holl dre gan flemmus ar pistraked-man. Mes Doue a zo madelezuz ; me a yelo da gofez, ha Doue va fardono.\nKaer en doa Per kaout keuz ha glac’har. Ar pistraked a yea atao didruez d’e heul, ha ne ehanent da grial warnezan :\n— Per, laer… laer… laer.. laer… laer…, Per, laer… laer… laer.. laer… laer…\nPer, abaoue ar mintin, a rea ar skouarn vouzar ; n’en doa great van ebet evit gwelet burzudou ; ha c’houi a gavo iskiz ma teu an Aotrou Doue, d’e dro, da ober ar skouarn vouzar ha da zerri, evit eur pennad, dor e galon ?\nEdo en em gavet gant ar wazenn-zour a zired diouz Lanrial ha milin Sant-Jorj, pa welas o tont, d’an daoulamm-ruz, daou archer war varc’h, dre an hent a zo etre Ker-Yun ha Kereloun…\n— Ah ! den n’en doa gwelet va laeronsi, eme Ber. Koulskoude, setu aman archerien !…\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/49&oldid=128217 »


Kaozeadenn Implijer:Pat22 - Wikipedia\nSalud, Pat22, Un degemer c'hwek a roomp dit war ar Wikipedia e brezhoneg\nDemat, Pat22. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\nSalud dit ha doned mat dit. --Kadwalan 15 Gou 2011 da 18:38 (UTC)\nGavr[kemmañ ar vammenn]\nEmañ ar wirionez ganit. Cheñch ar pezh zo da reizhañ hardizh ! --Kadwalan 15 Gou 2011 da 18:38 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:Pat22&oldid=1008120 »\nKemmoù diwezhañ degaset d'ar bajenn-mañ d'an 15 Gou 2011, da 18:38.


Buhez ar Sent/1894/Herve - Wikimammenn\nBuhez ar Sent/1894/Herve\n◄ Iann-Fransez Rejis Herve Mark ha Marsellian ►\nar seizved devez a viz even\nSANT HERVE, KLOAREK\nAr zant-ma a ioa ganet e maner Lanrioull e Guitevede, teir leo dioc’h Kastell. He dad hag he vamm a ioa ho daou tud a zoujans Doue. Ne oa nemed pemp bloaz pa varvaz he dad ; mes Rivanon, he vamm, ne espernaz netra evit rei d’ezhan eur gelennadurez kristen. Ar paotrik keaz a ioa ganet dall ; mes mard-oa serret daoulagad he gorf, daoulagad he spered a ioa digor mad, e teske ar pez a garie, ha var a gounter, d’ann oad a zeiz vloaz e c’houie dija dindan evor levr ar zalmou hag ann himmou a vez kanet enn iliz.\nE tro ar mareou-ze. Doue a reaz meur a virakl enn he genver, hag ann dra-ma a ziskouez peger santel oa dija enn he vugaleach. O veza m’oa dall, e renke kaout unan bennag d’he ren dre ann dorn, hag ann hini a ioa karget euz ann dra-ze a ioa he hano Guiharan. Eunn devez eta m’edo o vont da bourmen gant hema, eur vandenn haillouned a reaz goab anezhan, enn eur lavaret : « — Ma’z ez-te, Dallik ? Ma’z ez-te, Dallik ? »\nAr prophet Elisee guech all, o klevet bugale o krial Moalik varnhan abalamour m’oa disto he benn, enn devoa galvet loaned gouez da zont varnho euz a eur c’hoat a ioa e kichen. Herve ne reaz ket evelse d’ar re a lavare Dallik d’ezhan ; mes goulenn a eure digant Doue\nne c’helljent mui kreski, ha Doue a zelaouaz he bedenn :\nar vugale-ze a jomaz ato bihan evel korriked.\nGoude beza bet kelennet mad gant he vamm, Herve a oue kaset c’hoaz d’ar skol gant eur manac’h santel, he hano Marchian. Chom a reaz seiz vloaz gant ar manac’h-se, ha dont a eure da veza ken habil var ar c’han ha var ar grammer ma’z oa treac’h d’ann holl skolaerien all. Goudeze ez eaz da gaout sant Ulfol, he eontr, a ioa oc’h ober he ermitach enn eunn tu bennag e Leon.\nSant Ulfol a lavaraz d’ezhan: « — Ho mamm a zo klanv ; mes arabad e d’ehoc’h finval ac’hann evit ann dra-ze, p’e guir oc’h euz kement a ziezamant o vale. Me zo o vont d’he guelet da genta, ha dioc’h ma vezo, me deui d’ho kerc’hat ama. Da c’hortoz, achuit al labour a zo da ober var dro va ermitach. »\nSant Ulfol en doa eunn azenn evit ober he labour. Mes eunn devez m’edo Herve o pedi er chapel, ann azenn-ze a oue taget ha debret gant ar bleiz, kaer en doa Guiharan krial var hema. Herve a deuaz er meaz euz ar chapel da c’houlenn petra ioa a nevez ; Guiharan a gountaz d’ezhan, hag ar Zant a zistroaz da bedi. Kerkent, setu ar bleiz a benn herr d’ar chapel, a ioa chomet digor. « — Diouallit! eme Viharan da Herve, ema ar bleiz o vont d’ehoc’h. » « — N’e ket c’hoant ober drouk eo en deuz, eme ar Zant, c’hoant ober vad eo. Krogit ennhan ha stargnit, anezhan e plas ann azenn evit ma raparo ar gaou en deuz great ouz va eontr. » Guiharan a zentaz, hag ar bleiz a lezaz he stargna hag a reaz hiviziken labour ann azenn.\nPrest goude, e teuaz sant Ulfol da gerc’hat Herve da vont da gaout he vamm. Houma a ioa dija dare da vervel. Ar Zant en devoue ann eur da reseo he bennoz hag he huanad diveza, ha goudeze e chomaz eur pennad mad el leac’h m’oa bet enterret, da lavaret eo, e Lanhouarne. Eno e veze noz-deiz o pedi var bez he vamm, hag e rea skol d’ar vugale divar dro. Mes ar respet hag ann istim o doa ann holl evithan abalamour d’he zantelez ha d’he viraklou a reaz d’ezhan kaout c’hoant d’en em denna\nenn eur plas all.\nO veza klevfet oa maro sant Ulfol, ez eaz da genta da vizita bez he eontr, hag ac’hano e skoaz da Gastell. Sant Hoardon, eskop ar gear-ma, a roaz d’ezhan ann donzur zantel hag ann Ursiou munud betek ann hini a ro ar c’halloud da gas ann diaoul euz a gorfou ann dud. Neuze en devoue urs digant eunn eal d’en em lakaat adarre enn hent ha da vale etrezek ar Zao-Heol ken na vije lavaret d’ezhan a benn diou vech chom a za. O veza erruet enn eur parkad ed, ec’h azezaz da ziskuiza, ha setu raktal eur vouez o tont euz ann env, hag ar vouez-ma a lavare : « — Chomit aze, chomit aze ! » Herve ne d-eaz ket larkoc’h eta, hag er park-se zoken, e plas ann ed, e savaz eur gouent pe eunn ermitach nevez gant sikour eunn den euz ar vro ha gant ann aluzennou a zastumaz e Kerne ; rag mont a eure ive da ober eur gest e Kerne.\nAr Zant a dremenaz ann nemorant euz he vuez er gouent pe enn ermitach-se, dianavezet gant ann dud, mes anavezet mad gant Doue. Eno e varvaz leun a veritou e tro ar bloaz 566, goude beza bet he zakramanchou diveza digant eskop Leon. He gorf a oue enterret el leac’h m’edo dija bez he vamm, hag el leac’h m’ema hirio iliz Lanhouarne.\nMar d-oc’h ganet divac’hagn, trugarekait Doue evit ar c’hras-se ; mes ne d-it morse da ober goab euz ar re n’int ket ken euruz ha c’houi. Doue eo en deuz lakeat ar re-ma er stad m’emaint, ha rak-se ober goab anezho a ve ober goab euz a Zoue he-unan, hag en em riskla da veza skoet gant he justis evel ann haillouned a reaz Moalik euz ar prophet Elizee guech all hag ar re a reaz Dallik euz a zant Herve.\nAdtapet diwar « https://br.wikisource.org/w/index.php?title=Buhez_ar_Sent/1894/Herve&oldid=27308 »\nKemmoù diwezhañ degaset d'ar bajenn-mañ d'an 16 Her 2011, da 14:51.


soñj - Wikeriadur\n(Anv-kadarn) Diwar ar ger gallek songe.\n(Furm verb) Savet diwar soñj-, pennrann ar verb soñjal, hep dibenn-ger.\nsoñj /ˈsɔ̃ːʃ/ gourel (liester soñjoù)\ne-soñj / en soñj da ober un dra\nEur zul d'abarde, Fanch Torchen a yeas d'ar vourc'h, en sonj da gavout an Diaoul-Pôtr en eun ostaliri, ha da gaozeal gantan war digare evan eur bannac'h. — (Erwan ar Moal, Pipi Gonto, Kemper, 1925, p. 75.)\nen e soñj ober udb\n— [...] ? Va zad a zo en e zonj kaout e filhor da vab-kaer, ha, ma en deus goulennet peder gefridi diganeoc'h, evit plega d'ar c'hiz koz n'eo ken. — (Ivon Krog, Eur Zac'had Marvailhou, Buhez Breiz, Kemper, 1924, p. 31.)\nbezañ, chom etre daou soñj\nober daou soñj\ndegas da soñj\nNe deu ket da zonj din, hag-eñ emañ em genou. — (Jules Gros, Le trésor du breton parlé Deuxième Partie, 1970, p. 174.)\ndont soñj da un den en un dra\ndont soñj da un den eus un dra\ndont da soñj\ngoulenn e soñj digant un den\nlakaat en e soñj\nlakaat ur soñj da zont:\nAr gwel eus an arched-se a lakeas ur soñj all da zont en o fenn. — (Lan Inizan, Emgann Kergidu 1, Brest, 1877, eil emb. Al Liamm 1977, p. 30.)\nFurm ar verb soñjal e trede gour unan an amzer-vremañ, en doare-disklêriañ.\nHon Laouig kaezh a soñj en hini 'n eus lâret. — (Jean Cadiou, Ivona, Montroulez, 1886, p. 152.)\nTe 'soñj dit n'ouvezan ket perak e teu tout ar merc'hed-se da gaout ac'hanout ? — (Yann Gerven, Yann g'e vec'h lann, Keignard g'e vec'h lard, e-barzh Al Liamm, niv. 365, 2007, p. 17.)\nFurm ar verb soñjal en eil gour unan an doare-gourc'hemenn.\nSoñj er maleurioù ’teus graet din. — (Yannig Skolan, er Barzhaz Breizh.)\nAdtapet diwar « https://br.wiktionary.org/w/index.php?title=soñj&oldid=299691 »\nDernière modification le 17 Mez 2020, à 12:36\nKemmoù diwezhañ degaset d'ar bajenn-mañ d'an 17 Mez 2020, da 12:36.


Katia Bodenes illustrations & caetera...: Shiva : un tamm frapad lenn e brezhoneg\nSetu amañ da heul : "Shiva", un destenn 'm eus skrivet e penn kentañ e galleg 2 bloaz zo. Troet'm eus e brezhoneg war lerc'h. Gant an ti embann "Emgleo breizh" e vo embannet a-benn nebeut. E-barzh ar levr "Brud nevez". Voici le lien : http://www.emgleobreiz.com/\nSkrivet'm eus ivez ur ganaouenn e brezhoneg diwar "Shiva". E galleg e vez lavaret : "Rien ne se perd, rien ne se crée, tout se transforme." Re wir eo !\nAbaoe pell edo en va soñj dond da veza evel Shiva. Un doueez a-vro India anezi, Shiva ne ra ked a drouz nag a villou fall. Sonn e vez en he dalh atao, kroaziet he divesker war al leur. Atao war he muzellou e vez eur moushoarz euz ar re a zo ken brao ha ken misteriuz hag hini Mona Lisa. Peder diouvreh he deus. N’eus ket par dezi. Chañs braz he deus, hag he deus.\nMe garje beza ken sioul ha didrabaz ha Doueez Shiva. Ganin e korn va diouvuzell e vije atao ur mourshoarz ledan, ha pa vijen o labourad p’an deiz tro dro d’an oaled, a-hed an ti hag a-dreuz dezañ, hardi hag asidu. Gouest e vijen da ober meur a dra war memez tro, heb ma chomfe tra ‘bet a-dreuz pe a-istribill. Gallout a rajen ober pez zo ret ha diwall na vije torret na gwallgaset mann ebet. Mod-se ma an traou pa vezan oh hunvreal…\nUn deiz e teuas ma hunvre da wir, evel ma c’hoarvez er brava marvaillou. D’ar mintiñ-se pa oan o tihuni em boa santet pegen droch oa an traou dioustu. Strinket em boa dour fresk war ma bizaj en eur selled ouzin er melezour : eiz breh a oa deut din ’leh ma oa diou an deiz kent ! Deuz ouzin ne chome netra ken, nemed Shiva e oan... biskoaz kemend-all ! Eun tamm beh hag eun tamm souez a oa warnon memestra. O trei da sot edon ? O paka anezi ya kredabl ? Pa oa deut eun tamm furnez hag eun tamm spered ennon e oa teuas soñj ennon ivez euz ar c’hoant bras a oa ennon beza heñvel euz Shiva, na pegen pell en doa padet ar c’hoant-se... ha bremañ e oa deut da wir.\nSoñjet em boa kerkent en eur bern traoù a vijen gouest da ober war memes tro azalek bremañ. En eur en em walc’hiñ em boa soñjet e traou digredus a c’helfen ober, gand ar Shiva a oa ahanon bremañ. Gallout a rafen paka partoud. E peb leh e vijen war ar memez tro.\nUl listenn am boa savet :\n- Gand an eiz breh a zo ganin e vin gouest da zijuniñ en eur wiska va merh bihan, skoulma lasennou va vab ha kravatenn va gwaz.\n- Sikour a rin va mabig pa vezo o lakad e vantell. Riñsa an daol a rafen memez tro, ha kribañ va bleo kemend all.\n- Pa vin o kas va oto e vin o ruza war va muzellou hag o walhi bisaj va merh a vez atao ur goloenn konfitur hag unan all chokolad warni diouz ar mintin.\n- Gouest e vin da labourat en va bureo, ober stamm ha seni ar fleut, liva hag all.\n- El liorz e vo ano ganin lakad dillad war an orjal en eur rei lañs da va mab evid ma z’afe uhel en nec’h gant ar vrañsigell. Pa vezin o hwenna e hellin floura ma haz bihan.\n- Skuban a rin ar gegin, skrivan a rin ar pezh a zo da brenan er marc’had, sikour a rin ma vab da zeskin e gentell, hag mill-tamm ma merc’h e klaskin echuin ganti.\n- Keginan a rin, ul lapin gant sezv (moutarde) da skouer, lenn a rin ur romant karantezh er memes mare, hag e lakin amann war bara ma bugale, en ur ferin (repasser) dilhad ma familh.\nPervat (parfaite) on setu perak ne lakin james ma romant karantezh er c’hokelenn (cocotte) gant ar sezv. Ne ferin ket roched du ma gwaz gant bara –amann. Ne lakin ket sezv war bara ma bugale. Pa teuio an noz, broustan a rin ma dent hag ar re ma familh er memes mare (nemet ar re ma gwaz !) Klask a rin troc’h-blev (rasoir) ma gwaz en e lec’h peogwir ne gav ket tra ebet meur a wech. Hervez ma gwaz me eo an hini a gav toud an traoù a zo kollet en ti.\nPa teuio an noz e vo poent da gousket. Skuizh e vin. Astenn a rin en ma gwele, skuizh-marv. Ur wele ispisial em eus prenet : graet a-ratozh kaer evidon-me, Shiva. Abalamour d’am 8 brec’h e oa diposupl kousket e-barzh ur wele all. N’emaon ket war ma bleud gant kement a brec’h, ken bras int. Ma wele zo hir a-walc’h ha koulskoude ne me sentan ket sioul. C’hoant e vijen chom sioul hag ober netra met mezevell zo ganin. Ne c’hellan ket gousket. Touchan a ran war bord ma gwele, gant ma 8 dorn. Klask a ran harzoù (limite) ma gwele. Klask a ran ma harzoù. Pennfollet e teuan pa’m eus merzhet bord ma gwele a zo pelloc’h-pellañ. Ma gwele a teu da vezañ ur stang... ur stêr..., ur mor-bras !\nA daol trumm em eus laosket ma brec’h. En e lec’h, o deus kresket divaskell. Treuswellus ha bihan toud int. Neuial a ran pell. Re bell.\nHag e tihunan en ma gwele. N’eo ket bras. Normal eo. N’em eus ket ken divaskell, na 8 brec’h, nemet 2. Gwelloc’h eo e mo-se. Ne vin ket james Shiva ! "\nPublié par Katia Bodenes à 03:36\nLibellés : breton, brud nevez, emgleo breizh, littérature bretonne


Abadenn ar bed-man-bedoù all : lastez\nAbadenn ar bed-man-bedoù all - Pennad skignet d'ar 31.10.2016\npaeiañ dibab hor loustoni\nEfedus eo pennaen ar saotrañ-paeañ\nMuioc'h-mui a strollegezhioù lec'hel a zibab lakaat an dud da baeañ hervez ar c'hementad a lastez a vez taolet er boubellenn ganto. Diskouezet eo bet dre ur studiadenn eo efedus seurt politikerezh evit diveskañ muioc'h ha digreskiñ al lastez.\nGant penngomiseriezh an diorren padus, ur framm eus ministrerezh Gall en endro eo bet embannet an teul-se e miz Meurzh 2016. Tri zoare a zo da baeañ ar servij foran a zastum hag a dred al lastez. Gant an tailhoù war-eeun da gentañ. Dre un taos jedet war priz feurm al lojeiz da eil, d'ar mare-se e vez fakturennet asambles gant an taos war ar font. An trede doare a zo fakturenniñ hervez ar c'hementad lastez taolet ar boubellenn. Meur a zibab a c'hell bezañ graet d'ar c'houlz-se: pouezañ ar poubellennoù pe kontañ an niver a boubellennoù dastumet da skouer. Ar "pennwir dastum al lastez-ti" a vez graet eus ar sistem-se (redevance e galleg). Evit 11% eus an dud e Frañs ez eus bet lakaet an doare-se da baeañ evit ar mare, da lavaret eo tro 5 milion a dud.\nServij publik arc'hantaouet gant an implijerien\nPa tibab ur gumuniezh kumunioù da skouer ober gant ar pennwir e-plas an taos, e teu dre ret servij publik al lastez da vezañ ur "servij publik industriel ha kenwerzhel". Da lavaret eo e vez paeet ar servij-se gant gounidoù ar servij nemetken, e-giz ma vez graet evit ar servij dour ha yac'husaat da skouer, ha n'eo ket gant an tailhoù ken, e-giz ma vez graet evit an hentoù, ar skolioù, ar yec'hed pe c'hoazh ar polis, da lavaret eo "servijoù publik melestradurel".\nNebeutoc'h a lastez pa baeer evito\nAbaoe ar bloavezhioù 1990 e vez graet gant ar pennwir evit al lastez e Japan, Korea ha Suis. Betek 50% eus an dud a bae al lastez gant ur pennwir eno. Keñveriet ez eus bet e vez produet etre 25% ha 33% nebeutoc'h a lastez gant ar re a bae hervez ar c'hementadoù lakaet ar boubellenn eno. E Frañs eo kresket an niver a gumunioù o deus lakaet ar sistem-se e-pleustr abaoe 2009, kumunioù war ar maez dreist-holl. Da lavaret eo abaoe ma vez roet sikourioù gant an ADEME. N'eo ket ken anat mont gant an hent-se e-kêr avat, abalamour ma vez lakaet gant meur a dud o lastez er memes poubellenn.\n"Digreskiñ a ra a galz ha buan ar c'hementadoù lastez taolet" pa vez lakaet ar pennwir saotrañ-paeañ e-pleustr hervez ar studiadenn. 68,5 kg nebeutoc'h a vez stlepet dre annezad evit bezañ resis, da lavaret eo 28% nebeutoc'h. Eus un tu all e kresk al lastez divesket. 14 kg ouzhpenn dre annezad evit ar pakadoù hag ar paper, da lavaret eo ur c'hresk a 33%, hag 11% ouzhpenn evit ar gwer. En holl e tigresk neuze ar c'hementadoù taolet er boubellenn ha dastumet gant ar servij publik eus 10%.\nKehentiñ hag arc'hantaouiñ\nN'eo ket bet merzet kalz muioc'h a fazioù war an diveskañ nag a boubellennoù taolet en natur goude ar bloavezh kentañ kennebeut. Kerkent hag er bloavezh goude ma vez lakaet ar pennwir e-pleustr eo e tigresk al lastez, a-drugarez d'an oberennoù kehentiñ. Tizhout 15 milion e 2020 ha 25 milion e 2025 a dud o paeañ ar pennwir a zo bet lakaet da bal gant al lezenn war an treuzkemm energiezh. Goulennet e vez neuze e teul ar studiadenn e vefe skoazellet ar servijoù lastez gant an ADEME evit tizhout ar palioù-se.


Muzikou ha kan e Brud Nevez\ngand Bernez Quillien\nArmel an Hejer and co\nMa 'z eus eun den anaoudeg evid pez a zell muzik ar vro, eo Bernez Quillien. Unan euz Ar Bleizi Ruz eo bet e-pad bloaveziou. Labouret e-neus hag e ra c'hoaz e-wechou evid abadennou brezoneg an tele war France 3 Breizh, koulz hag evid re ar radio war France Bleu Breizh-Izel.\nA bell 'zo eo boaz da skriva 'barz Brud Nevez eur renta-kont euz ar pladennou e-nevez bet tro da zelaou.\nWar al lehienn-mañ e vo kavet bremañ eun dibab euz e bennadou war o hed. Daou, evid kregi. Ha re all a vo laket ouspenn, tamm ha tamm.\nMa fellfe deoh kaoud an niverenn euz Brud Nevez gand hini pe hini deuz ar pennadou-mañ, war baper pe e stumm PDF (ma 'z eus deuz outo c'hoaz !) gwelit penaoz en em gemer en eur glika amañ.\nAdembann a reer ar pennadou amañ dres en doare ma oant bet kinniget d'an ampoent er gelaouenn Brud Nevez.\nFoto a-uz : ar strollad Takadidoum Batucada euz Roazon, bet klevet e Lambaol-Plouarzel e miz even 2017, sod gand ar muzik taboulinou 'giz er Brezil.\nAr strollad Startijenn e Brud Nevez 315\nTud yaouank o-doa greet anaoudegez an eil gand egile e skolaj Diwan ar Releg e-kichen Brest.\nE 2006 e teuas o fladenn genta er-mêz. Pemp all a vo da heul, unan anezo enrollet dirag an dud.\nA-hed ar bloaveziou o-devo bet digarez da vond da zeni e meur a vro, etre Slovakia, Alamagn, Spagn, Enez Borneo pe c’hoaz ar Chin !\nEvel just eo bet cheñchet ar strollad eun tammig…\nLennit ar pez a skriv Bernez Quillien war al lehienn-mañ diwar-benn Startijenn da geñver o 20 vloaz.\nEur vouez a vo par d'ar re gaerra\nGoude ma vije bet klevet o lakaad an dud da zañsal er festou-noz gand Mari Stervinou, goude eur bladennig warni peder ganaouenn, e teu Rozenn Talec en-dro gand eur bladenn fardet hag aozet asamblez gand Yannig Noguet.\nAnavezet eo Yannig abaoe pell evid beza bet o seni deuz an akordeoñs diatoneg gand Gwenfoll, Fillifala, Gilles Servat, Delahaye pe c’hoaz Jacques Pellen. Deuz ar rummad sonerien akordeoñs « nevez »-ze, eo a-dra-sur Yannig Noguet unan euz ar re wella toud : lakaad a ra startijenn ha spered er pez a ra. Toniou koz a vez sonet gantañ evel just, ha toniou all savet gantañ e-unan, ha n’int ket divalo, evel m’ho-po tu da gleved war Mouezh an Diaoul peogwir ez eus seiz ton gantañ diwar an daouzeg a zo war ar bladenn.\nSeni a ra Yannig ingal gand eur homper all, Sylvain Barou, doue nevez ar fleüt a-dreuz, an uilleann pipes ha me 'oar-me. Anavezet am-eus anezañ e Roazon ouspenn deg vloaz a zo, ha d’ar poent-se dija e oa anezañ eur soner ampart-tre. N’eo ket kosaad a ra Sylvain Barou, gwellaad eo ! D’an deiz a hirio e vez diêz keja gantañ e Roazon, peogwir e vez aliez o foeta an hentou hag al leurennou er bed a-bez, asamblez gand Dan ar Braz ha nousped strollad euz Iwerzon pe Bro-Skos. War bemp kanaouenn e vez klevet Sylvain war Mouezh an Diaoul, ha bewech e ro eul liou ouspenn d’ar ganaouenn, evel e Kalon glac’haret.\nKeleier ha n'int ket euz Plogoñ\nNe glaskan ket lavared e vije bet paour hag enoeüz an traou heb Sylvain Barou, med pa ‘m-eus resevet ar bladenn 'm-eus en em houlennet peseurt muzik a vije da gleved gand eur vouez hag eun akordeoñs diatoneg nemetken. An dibab kanaouennou, mouez tomm Rozenn, hag an doare da ficha an toniou eo a ra pinvidigez ar bladenn. Eul labour dreist e-neus kaset Yannig Noguet da benn, rag laoskel a ra plas d’ar han. Harpet eo mouez Rozenn gand kensonerez ha lusk boest an diaoul. Fin ha speredeg am-eus kavet al labour greet en-dro d’an akordeoñs.\nDeuz kreiz Breiz e teu Rozenn, hag evel just e kaver toniou euz ar horn-ze war Mouezh an Diaoul, a gomañs gand eur galv d’an dañs, ar gavotenn, anad deoh ! Bet eo bet o klask geriou kanaouennou e leor dastumadennou Y.-F. Kemener, ha brao eo disklêria deuz peleh e teuont - aliesoh-aliesa e vez greet an dra-ze gand an arzourien a-hirio. Gwechou all e kemer geriou hengounel, ha cheñch a ra anezo ma vez ezomm, evel da skwer 'barz Keleier Plogoñ, eur ganaouenn skrivet gand Denez Abernot d’ar poent ma oa ano da zevel eur greizenn nukleel eno : dond a ra da veza, dindan bluenn Rozenn, eur ganaouenn a-eneb an êrborz a fell da lod sevel nepell euz an Naoned.\nA-wechou eo tost ar muzik-se euz ar « swing » : an akordeoñs an hini a zo kaoz, hag ivez an doare da gana traou zo, ha ne vefen ket displijet o selaou deuz an daou-ze asamblez gand paotred Ozan Trio !\nYaouank eo Rozenn Talec c’hoaz, hag o teski ema bepred. Dre Kreiz Breizh Akademi eo paseet, ha gand Marthe Vassallo ema o labourad. Setu perag e vez klevet, amañ hag a-hont, o kana dres evelti : eun doare da boueza war eur zilabenn, pe zoken eun tu da zistaga ar geriou, a zo tostoh euz Tregastel pe Rostren evid na vefe deuz Karaez. Heñvel eo evid toud an dud : gra 'giz ar mestr hag e teski !\nEun taol brao eo Mouezh an Diaoul evid eur bladenn genta - heb dizoñjal an hini vihan gand Mari Stervinou. Kavet he-deus Rozenn eur homper a-feson, ha ma vank dezi marteze c’hoaz eun tamm nerz en he mouez pa gan uhel, a-benn nebeud amzer, d’am meno, e vo komzet euz outi evel ma reer euz Annie Ebrel, Marthe Vassallo pe Nolwen Korbell.\nDiwar Brud Nevez, n° 299, miz gouere 2013\nRozenn Talec & Yannig Noguet, Mouezh an Diaoul, embannet ha skignet gand Coop Breizh.\nLehienn internet: http://www.rozenntalec.bzh\nJoa ! Armel an Hejer, Malo Carvou ha Ronan Blejean\nToniou brao, kanet brao\nDa vare kenstrivadeg ar viniaouerien daou-ha-daou e Gourin eo deuet Armel an Hejer da weled ahanon gand eur bladenn nevez e-noa greet gand daou gañfard all, Malo Carvou ha Ronan Blejean. Kaner eo Armel, evid ar re ne ouient ket, hag ar re-mañ a vo mad dezo e chomfe an ano-ze en o fenn, rag deuz Armel e vo komzet e-pad pell c’hoaz. Soner fleüt a-dreuz eo Malo, ha diatoneg eo akordeoñs an trede.\nAnvet eo "Joa" ar strollad, hag ar bladenn ivez, ha moarvad o-deus dibabet an ano-ze evid rei joa, eürusted ha levenez d’o zelaouerie. Evid lared deoh dioustu ar pez a zoñjan, plijet-braz on bet gand ar bladenn-mañ.\nN’int nemed tri barz ar strollad, hag e teu an traou ganto eun tammig evel gand eur houblad sonerien daou-ha-daou : peurvuia e vez respontet d’ar haner gand unan euz an daou venveg, med gwechou all eo just a-walh mouez Armel a respont d’ar fleüt pe d’an akordeoñs, ha gand ken nebeud a vinviou int deuet a-benn memestra da rei deom da gleved eur bladennad a doniou n’int morse skuizuz pe torr-penn.\nStudiet mad eo bet ganto peseurt plas rei da beb hini, hag al labour war ar hensoni a zo bet speredeg. Ne glask hini ebed euz an tri soner en em lakaad en a-raog, klask a reont servijoud ar muzik d’ar gwella toud. Skriva a ran ‘tri soner’, rag kana a ra Armel an Hejer evel ma vefe e vouez eur benveg sonerez. Ma ‘z on bet plijet braz gand Ronan Blejean hag e akordeoñs, ha dreist-holl gand fleüt Malo, eo sur gand doare-kana Armel on bet boemet. Mignoned eo an tri-ze abaoe bloaveziou, sonet o-deus er memez strolladou (Ozan, Deus 'ta, ha me 'oar-me…) hag e lare Armel din en eur gaozeal euz Malo : "Me 'gav din emaon o vond da zimezi gantañ a-raog pell… peogwir ez eus droad bremañ !"\nLabour speredeg ha dihortoz\nTra-walh e vefe ar ganaouenn genta evid lakaad ahanoh da brena ar bladenn : istor Yann Nikolaz a gomañs gand mouez Armel e-unan, a-raog m’en em gavfe ar fleüt da rei eul liou all d’ar ganaouenn. Tomm eo mouez Armel, hag aze e kan e brezoneg – kanet e vez toud ar hanaouennou e brezoneg war "Joa" – gand doareou na vezont ket klevet e Breiz med kentoh e broiou… ar Reter Pella marteze. Gouest eo ar haner da jeñch doare da gana hervez al liou a fell dezañ rei d’eur ganaouenn, ha m’on-eus soñj euz ar mod ‘swing’ a oa gantañ war bladennou Ozan Trio, e kan amañ en eun doare tostoh euz kanerien Kreiz-Breiz, marteze eun tamm evel Lors Jouin a-wechou.\nRe aliez am-eus bet c’hoant, en eur gleved kanerien yaouank, da lared : "Erik Marchand, deus 'mêz euz ar horf-mañ !" Rag red eo deski, ha deski a vez greet en eur glask ober evel ar mestr - red eo renta enor d’al labour greet gand Erik e-pad bloaveziou, hag ivez d’ar re o-deus desket gantañ. E-unan ema Armel an Hejer o kana 'giz ma ra e Breiz, ha gwell a-ze deom ! Disheñvel ar paotr, disheñvel an doare da gana euz ar pez a glever hirio er vro, hag eur blijadur ouspenn d’on diouskouarn.\nMarteze 'peus komprennet penaoz on bet plijet kentoh gand an toniou melkoniuz, med toniou ha kanaouennou da zañsal a zo ivez war "Joa". E-pad bloaveziou ema bet an tri homper o lakaad tud da zañsal e festou-noz ar vro, ha war an dachenn-ze int mistri ivez. War veur a don o-deus pedet tri mignon all dezo, n’eo ket o-dije bet ezomm sikour, med c’hoant ganto rei eun êrgelh all d’an toniou-ze. Ar re pedet ganto a zo Soig Siberil, Xavier Lugué (ouz ar gourrebed) ha Jaimie Mac Menemy. Gand an tri-ze evel just ne heller kleved nemed traou peurlipet ha kempennet brao, med atao eo an ton a deu a-raog an dud.\nToniou ha kanaouennou brao, kanet ha sonet brao, enrollet ha kemmesket brao, labour speredeg, dihortoz a-wechou, ha fromuz an arzourien, setu ar pez a zo da zizolei war ar bladenn-mañ. Evidon eo bet eur blijadur beteg an notenn ziweza. Joa !\nDiwar Brud Nevez, n° 301, miz du 2013\nAr bladenn "Joa" a heller kaoud er staliou, moarvad, pe e ti Coop Breizh. Ar gwella tra eo prena anezi war-eeun war ar bajennad a zo evid se war al lehienn Joa-music 18 € ar CD gand ar mizou. Ma fellfe deoh kaoud eur vynil da heul ha ma 'z eus c'hoaz deuz ar re-mañ, e kousto deoh 45 €.\nEvid lenn ar pennadou muzik e Brud Nevez\nkerkent ha ma vezont embannet\nAr gwella tra a hellfeh ober eo koumananti ! Grit !\nEvid gouzoud penaioz en em gemer : klika amañ


Buhez ar Zent. pages 623, 624. Encyclopédie Marikavel.\npages 623, 624\nC'houec'hvet devez a viz Gwengolo\nDiskib sant Pôl\nOneziphor a oa ginidik eus a Ephes, hag a oa o chom en Ikonium, pa deuas sant Pôl da brezek ar fe d'ar gêr-ze; rei a reas digemer d'an abostol en e di, ha goulenn a reas digantan ar vadeziant. Dont a reas goude-ze da vezan unau eus e ziskibien aketusan ha kalonekan, ha divezatoc'h, pac'h eas an abostol bras da Ephes, e kavas tro d'ober kalz vad d'ezan adarre. Kemer a reas skouer war e vertuziou; labourât a reas war zilvidigez an eneou; ha darn a lavar e oe sakret eskob.\nKalet evitan e-unan, Oneziphor a ranne e vadou etre ar beorien. Dal ma klevas e oa kouezet e vestr er prizon, en Rom, evit an eil gwech, ec'h eas d'e glask; ha gant arc'hant e teuas a benn da gaout digor da vont betek ennan; rei a reas d'ezan kement a c'halle kaout ezom. Sant Pôl, dilezet gant e vignoned-all, hag a dec'he dioutan gant aon da vezan tapet o-unan, a oe laouennaet oll o welet kalon vat Oneziphor. Skrivan reas raktal d'e ziskib Timothe, a oa eskob en Ephes, hag e lavaras d'ezan : « Ra deuio Doue da skuilh e vadelezou war dud Oneziphor, rak alïes en deus ma frealzet, ha ma chadennou n'o deus ket e laket da ruzian. P'eo deut da Rom, en deus ma c'hlasket gant kalz a breder, ken en deus ma c'havet. Ra vezo trugarezus an Otrou outan, da ze ar varn. Te a oar gwelloc'h eget den-all ebet pegement a vad en deus grêt d'in en Ephes; gra eta ma gourc'hemennou da Briska, da Akuila ha da dud Oneziphor. »\nGoude merzerenti sant Pôl, Oneziphor a zizroas d'an Azi, a c'honezas eleiz a eneou da Jezuz-Krist, hag a oe chadennet erfin gant e zervijer Porphyr, en kêr Parion, war urz ar gouarner Adrian.\nSkourjezet e oent didrue, ha dre ma n'halled ket, en doare-ze, dont a benn d'o lakat da nac'h o Doue, e oent staget ouz lostou kezek pennfollet, a gasas aneze a dreuz-dreuz dre ar reier hag ar spern. Evelse eo e kavjont o maro ha, war dioueskel ar verzerenti, o eneou a nijas war eün d'ar baradoz.\nLabour evel eur zoudard mat da Jesus-Krist. Kement hini a c'houren ne ve ket kurunet : ne guruner nemet an neb a c'houren evel m'eo dleet.\n- Ma varvomp gant Jezuz-Krist, e vevfomp ive gantan.\n- Ma c'houzanvomp gantan, e renfomp ive gantan.\n- Ma nac'homp anezan, e nac'ho ive ac'hanomp.\n- Ma ne gredomp ket ennan, hen a chomo feal, rak n'hall ket en em nac'h e-unan.\nSANT POL DA DIMOTHE. II. 3 13.


Journal de Renaud Camus, dimanche 22 septembre 2013\ncréée le lundi 23 septembre 2013, 16 h 59Dimanche 22 septembre 2013, minuit et demi. Dans le dictionnaire Tulard (Guide des films), Michel Azzorpardi écrit froidement (d’ailleurs la phrase, syntaxiquement, n’a ~~~~ ~~~ sens…) :\n« Il ~~’~~~~ ~~~~ ~~~~~~~~ ~~~ ~~~~~ ~~~~ ~~~ ~~~~~~~~~~ ~~~~~ ~~~~~~~~ ~~~ plupart des films ~~’~~~~~~~~~~ ~~~ ~~~~~~~~ ~~~ ~~~~~ ~~~ ~~~~~ Clément ».\nIl ~~’~~~~~ ~~~ ~~~~~~~ Plein Soleil, ~~~~ ~~~~~ ~~~~~~ ~~~~~ ~~~ ~~~~~. ~~~~~~~~ ~~~~~-~~~ ~~’~~~~~~~~~~~ ~~ ~~~~ ~~~~~~~~~~~~ ~~~~~~ ~~~~~~~~~~ ? Le long prologue ~~~~ ~~~~~~~ ~~~ ~~~~, ~~~~~ ~~~~~~~~ ~~~ ~~~~~~, ~~~ ~~~~~~~~~~~~~~, ~~~ rien, ~~~’~~~ ~~ ~~~ ~~~~~ ~~~~~~ ~~~~ ~~ ~~~~~~~~~ ~~ ~~’~~~~~~ ~~’~~~~~~ ~~~~~ ~~~~~~~~~. ~~~~~ ~~~ vie réelle on ~~~ ~~~~~~~~~~~~~ ~~~~ ~~~ ~~~~~~~ ~~~ ~~~~~~ ~~’~~~~~~ ~~~ ~~~ ~~~~~~~~~~ ~~~ ~~~~~~~~ ~~~~~~~~~~. ~~~ ~~~ ~~~ ~~~ ~~~~~~ ~~~ ~~~~ ~~~~~~ ~~~~~~~~~~~~~~~~ ~~~~~ ~~~~ ~~~~~~~~~~~~~~ ~~~ vous exciteraient pas ~~~ ~~~~~ ~~~~~~~~, ~~’~~~~ ~~~~~~~~~~ ~~~~~~~~ ~~~~~ ~~~~~ pour ~~~ vrai. ~~~~~~~~~ ~~’~~~~~~~~ ~~~~~ ~~~~~ ~~~~~~~~ ~~~~~~~ ~~~ écran ?\nMaurice ~~~~~~ ~~~~ ~~~ ~~~~~~ ~~~ ~~~~~~~~ ~~~~ ~~~~~~~ de mythe, comme ~~~~~ ~~~~ ~~~~ ~~~~ ~~~~~~~ ~~~~~~~~~~ ~~~~. ~~~ ~~~~~~ ~~~~~~~ ~~~~~~~~ ~~~~~~~~~~~~~~ ~~~~ Le ~~~~ follet, ~~~ ~~~~~~~~, ~~~ ~~~~~-~~~~~ ~~~ ~~~~ ~~~~ La Piscine, ~~~~ ~~~~~~~~~ Ronet est souvent ~~~~~ ~~~~~~~~~~~. ~~~ ~~~~~~ ~~~~~~~~~~~~~ ~~~~~ Les Aristocrates, ~~~~~ ~~~~~~~~~ ~~~~ ~~~~~ ~~~~~~ ~~~~ ~~~ ~~~~ ~~~~~~ ~~~~~~~~ ~~~~~~ ~~~~ ~~~~~ ~~~~~~~~~~ ~~~ ~~~~~~, ~~~~~ ~~~~~~~~~~ ; ~~~ dans Plein Soleil ~~~ ~~~~ ~~~~~~~~ ~~~~~ ~~~ ~~~~~~~~~~~ ~~~ ~~~~~~~~~ ~~~~~~~~~~ ~~~~~ ~~~ ~~’~~ ~~, ~~~ ~~~~ ~~~~~, ~~~~ ~~~~~~ ~~~~~~ ~~ ~~~~~~. ~~~ ~~~~ ~~~~~ ~~~ ~~~~~ ~~~~~~~~~ que Marie Laforêt, ~~~~~~~~~ ~~~~~~~~~~ ~~ ~~~~ ~~~~~ (~~~~~~~~ ~~~~~ ~~~~~~~~~ ~~~~~ ~~~~~~). ~~~ ~~’~~ ~~ ~~~~ ~~~~~~ ~~~~ ~~~~~ ~~ ~~~~ ~~~~~ ~~~~ ~~~~~~~~ ~~~ ~~~~ ; ~~~~~ ~~~ ~~~~~~~ qu’il doit incarner ~~~~ ~~~ ~~~~~~~~~~~ ~~~~~ ~~~~~~~, ~~~~~~~ ~~~~ ~~~~~~~~~ ~~~~~~~~~ ~~~ ~~~~~~~, ~~~~~ ~~~~~~~~~ sérieusement.\nIl ~~~~~~~ ~~~~ ~~’~~~~~~ (~~’~~~~~~ ~~~~~~) ~~~~ ~~~~~~~~~~~. ~~~ ~~~~~~ ~~~’~~~ ~~~~~~~ ~~~~~ ~~~~ que cela ne ~~~ ~~~~~~~ pas.\nJe ~~~~~ ~~~~ ~~~’~~~ ~~~~~~~~~ ~~~~~~ ~~~~ ~~~~~~~~~~~ demeure ~~~ l’esprit, ~~~ maison d’écrivain (~~~~~ ~~~ ~~~~~~~~~ ~~~’~~~~~ ~~~ ~~~~ ~~~~~), ~~~~~ ~~~~~~ ~~’~~~ ~~~~~~~ totalement inconnu, qui ~~’~~~~~~~ ~~~~~~~ ~~~~~~~~~~ ~~~ ~~~~~~~~~~, ~~~~~ ~~~~~~~~~. ~~~ ~~~~~~~~~~~ ~~~ ~~~~~~~~ ~~~~~~~~~~~~~ ~~~~~~~~~~ — ~~ ~~~ ~~~~~~~~ ~~~~~~~ ~~~ ~~~~~~ ~~’~~~~~~~~ ~~~~~, ~~~~~ ~~~~~~~~ ~~~~ ~~~~~~~~ ~~~~ manuscrits renvoyés… — ~~’~~~ ~~~~~~ ~~~ ~~’~~~~ ~~~~~~ ~~~~ ~~~~~~~ ~~~~~~ ~~~~~ ~~~~~~~~~ ~~~~~ ~~’~~ ~~~~~~~ ~~~~~~~ ~~~~~~~~~ ~~~~~~~~, ~~~ ~~~~~~ ~~~~~~~~~~~~~. ~~’~~~~~~~~~~ ~~~~~~~ ~~~~ ~~~~~ ~~~~~ ~~~~~~~~~~~~~ ~~~ ~~~~~~, qu’il n’y manque ~~~~ ~~~ ~~~~~~~ ~~~ ~~~~~~~. ~~~ ~~~~~~~ ~~~ ~~~~~~~ ~~~ ~~’~~~~~~~~~ inconnu.\n(Pierre ~~~~~~~~~~~, ~~~ ~~~~~~ ~~~~ ~~~~~~~~~~ ~~~~~~~~ ~~~ ~~~~~~~~~, ~~~~ ~~~ ~~~~~~, ~~~~~~~ ~~~~~~~~~~~~~ ~~’~~~~~~~~, ~~~ sa demeure était ~~~~~~~ ~~~~~~~~ ; ~~~ ~~~~~ ~~’~~~~~~~ ~~~~~ ~~~’~~~ ~~’~~~~~~ ~~~~ ~~~~~~~~~ ~~~ ~~~~~~~.)\nvoir l’entrée du dimanche 22 septembre 2013 et ses 12 images dans Le Jour ni l’Heure


Pajenn:Marigo - Buez ar Saent.djvu/412 - Wikimammenn\nPajenn:Marigo - Buez ar Saent.djvu/412\n17 viz Even.\nAr Sænt o deus atau pelleet dious an enoriou ; a-dal ma vouïent e oant quemeret evit tud santel en ur plaç, e redent e lec’h-all, ac e clasquent ar solitud. Ar re humbl, ar re pere a glasq pligeout da Zoue ebquen, a garre cuzet ous an dud o vertuziou hac o euvrou mad. Petra a dle eta songeal eus o vertuziou douetus ar re a gar beza meulet, amprouet, hac istimet gant an dud ? Pebes errol songeal ne glasquer nemet gloar Doue, pa garer quement e c’hloar propr ! An nep a vanq a humilite, n’en deus guir vertu ebet. Pebes follentez coll ar mirit eus e euvrou mad evit ur vogueden a enor, pe a gloar monden !\nAn trivec’hvet devez a viz Even.\nSANT MARC HA SANT MARCELLIEN, MERZERIEN.\nMarc ha Marcellien a ioa daou vreur, distinguet e Rôm dre o Noblanç hac o madou. O c’herent o devoa ar maleur da veza Payanet ; mæs an daou vreur-mâ o devoe an eur da gaout ur preceptor cristen, pehini o instruas quer mad, ma teuzont da veza cristenien parfet, ha fervant meurbet.\nPetra bennâc ma o devoa un desir bras da veva disemez, cousgoude en em velzont contraign da zimizi da ziou verc’h payen ; anesperanç d’o c’hounit un deiz da Jesus-Christ, o c’honsolas.\nAssista a reent secretamant ar gristenien en amser ar bersecution ; pourvei a reent d’o necessiteou ; hac o c’harantez a oa heb musul. En exerciç-se eus an euvrou a drugarez e voent arretet o daou, dre urz an tirant. Ar gouraich gant pehini e rezont profession eus a feiz Jesus-Christ, dirac ar gouarner a guær, a reas\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/412&oldid=134535 »


Kleñved an Togn - Wikipedia\nPajenn gentañ golo al levrig.\nKleñved an Togn zo titl ur pezh-c'hoari fentus gant Jarl Priel bet embannet en niverenn 30 (Genver - C'hwevrer 1952) eus ar gelaouenn Al Liamm - Tir na n-og.\nDindan stumm ul levrig ur bajenn ha tregont dezhañ e voe moulet an oberenn, e 1952 ivez, e Ti ar Skrev er Baol evit Al Liamm - Tir na n-og. Ma fizier er pezh a oa bet skrivet gant an oberour e-unan e oa bet peurechuet e bezh-c'hoari gantañ d'ar 25 a viz Meurzh 1951 (Sul ar Beuz 1951) e Priel (Aodoù-an-Hanternoz).\nAn tudennoù[kemmañ | kemmañ ar vammenn]\nGwilh Krec'hiou : ur pesketaer diouzh e vicher hag a vez graet an Togn anezhañ,\nMarc'harid : gwreg Gwilh Krec'hiou,\nFañchig : mab ar c'houblad ; ur c'hrennard "en oad d' ober e bask kentañ" eo,\nKoneri gozh : ur martolod kozh a zaouzek vloaz ha tri-ugent,\nAn Intañvez : ur "vaouez a beadra", oadet a bemp bloaz ha tregont,\nAn itron Leskoualc'h : medisinez eo diouzh he micher,\nMari-Von ar Moal : stammerez eo diouzh he micher ; "e tu-hont da hanter kant vloaz" eo.\nE-ti Gwilh ha Marc'harid Krec'hiou, war-dro dek eur diouzh ar beure, e-pad an hañv. N'emañ ket an ozhac'h en e vleud, na pell ac'hano : ken klañv eo ma n'eo ket bet o pesketa. Ha den ne oar, na kerent nag amezeien, eus pelec'h e teu an droug evit gwir. Padal, Merc'h ar Moal a oar-hi ar pezh a zo krog en Togn ha dont a raio a-benn da yac'haat e gleñved.\nAdtapet diwar « https://br.wikipedia.org/w/index.php?title=Kleñved_an_Togn&oldid=1750230 »\nKemmoù diwezhañ degaset d'ar bajenn-mañ d'an 3 Mez 2017, da 12:33.


(Adkaset eus Vitré)\n18 037 ann. (2017)\nGant al lezenn eus an 26 a viz C'hwevrer 1790 e voe lakaet Gwitreg da benn ur bann .\n315 gwaz a gollas o buhez abalamour d'ar brezel hervez monumant ar re varv, d.le. 2,97% ag ar boblañs hervez an niveradeg bet graet e 1911 .\nFuzuilhet e voe ur milour breizhat bet o vevañ er gumun gant al lu gall] d'ar 17 a viz Meurzh 1915 .\nD'ar 14 a viz Even 1940 e kouezhas un nijerez Fairey Battle, marilhet L5513 ha kodet PM-L, eus ar 103th Squadron eus aerlu ar Rouantelezh-Unanet (Royal Air Force) e Gwitreg; he zri nijour a c'hellas en em gavet gant o c'henseurted .\nHervez ur studiadenn gant Ofis ar Brezhoneg e vije 150 brezhoneger e korn-bro Gwitreg .\nE distro-skol 2019 e oa 81 skoliad enskrivet er c'hlasoù divyezhek (3,9 % eus skolidi ar gumun evit a sell ouzh ar c'hentañ derez) .\nEmdroadur ar boblañs abaoe 1762[kemmañ | kemmañ ar vammenn]\nLucien Lechat (21 a viz Ebrel 1891-1915), unan eus Pevar C'haporal Souains, bet fuzuilhet d'ar 17 a viz Meurzh 1915 evit laoskentez gant al Lu gall e-pad ar Brezel-bed kentañ, bet roet o enor dezhe en-dro e 1935; mavour e oa e Gwitreg .\nAdtapet diwar « https://br.wikipedia.org/w/index.php?title=Gwitreg&oldid=1881235 »\nKemmoù diwezhañ degaset d'ar bajenn-mañ d'an 15 Gou 2020, da 12:09.


Pajenn:Ar Prat Rimadellou brezonek, 1911.djvu/83 - Wikimammenn\nPajenn:Ar Prat Rimadellou brezonek, 1911.djvu/83\nYannig a yoa pinvidik ; e vrud vat kouls hag e wiziegez eus e vicher o doa digaset d’ezan berniou labour. Janned avat a yoa paour ; hag an hini a zo paour ne deu ket nemeur a zremmou laouen war e dro. Ne garer ket ar paour. Eur wech eat ar baourentez war varc’h, ne c’houlen ket disken d’an traon ; ha setu ar\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/83&oldid=161390 »\nKemmoù diwezhañ degaset d'ar bajenn-mañ d'an 3 Mae 2020, da 23:17.


Guirionéeu ag er Religion/Chapistr 17 - Wikimammenn\nGuirionéeu ag er Religion/Chapistr 17\n◄ Er haz en dès Doué doh er péhèd. Punition er péhèd. Er gueu e hra mab-dén doh-t-hou é hunan dré er péhèd marhuel. ►\npunition er péhèd.\nDré er memb ræson m’en dès Doué caz doh er pébèd, é teli er punissein ; rac er péhèd, e lar S. Augustin, ne vehé quet mui péhèd a pe ne zeliehé quet bout punisset. Doué hum ziscoa perpet èl un Doué ; ean e zeli enta, a pe buniss er péhèd, er punissein èl un Doué. Ean er puniss ér bed-men hag ér bed-aral, perpet guet justice, hemb douguein dorn mui de unan eit d’en aral.\n1° Ér vuhé-men. Quentéh m’en dès Adam péhet é ma punisset ; col e ra en ol vertuyeu caër en doé receuet guet é Grouéour, hag ol é vugalé ar é lerh e zou lodêc ér poénieu en dès tennet ar nehou dré é béhèd. En drougueu, er misérieu ag er vuhé-men, hag er marhue, e zou punitioneu er péhèd-cé ; ha dré guement-cé Doué e vou chiffet doh é vugalé quehet ma vou ar en doar un dapen a hoaid Adam é mambreu mab-dén. Honnéh-é er bunition a béhèd hur hetan Tad, punition jaugeabl doh justice un Doué. Car mar en dès ur roué, péhani e buniss un torfæt groeit énep d’é vajesté, en droèd de zastum ar er vugalé punition ou zad cablus, perac Doué, guet mui a ræson hag a justice, ne hellehé ean er gobér ? Guet a bunitioneu aral e huélamb-ni ér Scritur santel ! Caïn a zou bet miliguet guet Doué ha handéhet guet en ol ; er bed a béh e zou bet béet én ur mor a zeur a gaus d’abominationeu en dud ; ur glau a chouffr hag a dan e gouéh ar bedair kér lubrik hag infâm ; serpantèd tan e zou bet dégasset énep d’er Juiffèd, péré e dæré doh Moïs ; er roué Saul, er rouannès Jezabel, er fal dra Antiochus hag hilleih a hendaral e zou bet punisset guet rustoni. En armé a Israël e oé bet distruget a gaus de laironci Acham é hunan. Hantér-hand mil Betsamit e oé bet scoeit d’er marhue eid ou devout couciet en Arh santel. Er bobl Juif e zou hoah hinihue en dé casset ha digasset a vro de vro, dispriset guet en ol pobleu aral, punisset guet Doué, eid ou dout dishanàuet é gonzeu hag é hræceu. Ha péguement a exampleu aral, sihoah ! e hellér hoah cavouèt.\nEr poénieu deliet d’er péhour e zou hemb nombr, e lar er Scritur. Mar arrihue quement a valeurieu ér bed-men, quement a vrezélieu, quement a glinhuédeu, a hoal-amzér, é ma rac péhedeu en dud, ou laironci, ou lousteri, ou infamité, ou blasfémeu, ou sacrilégeu en dès allumet colér en Eutru Doué. Mar torret me lézen, e laré Doué d’é bobl, me hrei santein quentéh er visér hag er beuranté. Mar dalhet d’hum seuel énep d’ein, me hrei d’oh souffrein seih gùéh quementral. En nean e vou quer calet èl en hoarn aveid oh, hag en doar quer calet èl en arêm.\nÉn-amb hun hunan é teliamb clasq er vamen ordinær ag hun drougueu, hag én-amb, dré ur gonversion vad, é cavehemb ehué er remèd. É tistroein doh Doué, ni e zistannou é golér ; rac é lacat é justice d’hobér hé zro ér bed-men, n’ancoéha quet neoah é visericord. Ean e scoa er béherion, mæs eid ou galhuein devat-hou ; hag er ré just, mæs eid ou furifiein. Na maleurusset é enta er ré hum zal idan en tauleu ag é zorn puissant ! Er ré péré e zou perpet én eurustèd, deustou ma vihuant én disordr, n’en dint quet eurussoh arzé. Calz a vadeu caër, guet ur vuhé criminel, e zou ur bunition vras a berh Doué ; ha mar gortoz guet un impi benac ér bed-men, quement-cé e zou eid er punissein guet muyoh a rustoni ér bed aral.\n2° Ér bed aral. Jugeamb ag er haz en dès Doué doh er péhèd, dré er punitioneu e den ar nehou ér bed aral. Ag un tu, pe gleuehemb unan dannet é poussein tauleu cri eahus, a p’er gùélehemb é losquein én un tan calet hag éternel ; ag en tu aral, a pe huélehemb ineaneu santel é aqùittein ér purgatoér fauteu distér dré dourmanteu ne heller quet espliquein, carguet a lorh hag a scont, ne larehoh-hui : oh ! na terriplet-é en Eutru Doué én é jugemanteu adorabl !\nMæs ehué, a pe chongeamb é Majesté en Eutru Doué hag é izeldæt mab-dén, a pe gonsidéramb penaus un Doué e zou bet dispriset guet é vugalé, péré n’en dès chet groeit cas a vadeleah ou Hrouéour, péhani e venné ou salvein, penaus en ou dès ean affliget é refus a rantein dehou er respet hag en adoration deliet, n’en d’omb quet mui souéhet ag ur bunition quer rust.\nNi e gomprenehé penaus mab-dén, goudé en dout refuset a véritein er bonheur péhani e oé preparet dehou, e zelié bout forhet a nehou eit jamæs. Ni e gomprenehé penaus ur squèd, péhani en dès credet hum seuel énep d’er Mæstr a bep-tra, e vérit bout punisset guet er vrassan rustoni, hag a p’en dès bet er malice de gomparagein é Zoué doh madeu ha pligeadurieu disprisabl, de béré memb en dès reit er hetan léh én é galon ; ni e gomprenehé é ma just er punissein, ha m’hum chervigeou Doué ag er memb musul m’en dès mab-dén hum cherviget eid en offansein, ha ma vou en offanse-zé musulet ha punisset dré ur boén éternel hag hemb fin, ha ni e larehé : just-oh, men Doué, hou jugemanteu e zou lan a justice.\n3° Ean e buniss ér guis-cé er péhour, hemb sellèt doh é rang nag é galité. Ret-é m’en dé er péhèd un dra scontus bras, hag hilleih anjuliussoh de Zoué elt n’hellamb er homprenein, a p’en dès, ean péhani n’en dé meit madeleah ha misericord, er punisset guet quement a rustoni. A pe zehé un tad péhani en dès ur garanté tinér doh é vab, ag er hondannein de verhuel dré en tan, hag arlerh en devout-ean taulet én ur hovel allumet, a pe zehé en tad-cé d’anjuliein é vab én é valeur, én ul larèt dehou : ha zrougueu, ha tourmanteu e zou men gloër ; n’en d’on quet touchet é cleuèt ha huannadeu ; n’en d’ous quet mui me mab, n’em sellès quet mui èl ha dad ; hui e jugehé, hemb arvar, penaus er hroaidur miserabl-cé en devehé groeit un torfæt blaouahus. Juget er memb tra ag en torfæt groeit énep de Zoué hag ag er haz dès doh er péhèd.\nDoué en dès ur fin muyoh a garanté doh mab-dén, eit n’en dès en tad tinérran doh é vab ; neoah a p’en dé ret punissein er péhèd marhuel, ean e daul non-pas hemb quin un dén, mæs quement hanni e zou cablus, ér punce a dan, hag e laq é hloër doh ou funissein epad ol un éternité.\nDoué e garé é ælèd, péré en doé crouéet én ur stad quer bràu ha quer parfæt ; neoah, eid ur péhèd hemb quin, ean ou hondan hag ou zaul, a villioneu, ér palfonce ag en ihuern. Abraham, Moïs, Eli e oé amièd en Eutru Doué ; neoah, nac er sænt bras-cé, na dén just erbet ne vent bet jamæs salvet a pe vezent marhuet couciet dré ur péhèd marhuel hemb quin. O men Doué ! na brasset un droug é enta er péhèd, a p’er punisset guet quement a rustoni ! Péh ræson de greinein ! rac en dén santellan, mar da ha couéhel ha merhuel én ur péhèd marhuel hemb quin, e zou collet hemb truhé ! Na brasset-é hun dalledigueah, ma n’en dougeamb quet, mar câramb en occasion a nehou, ha mar bihuamb hemb veillein erhat ar-n-amb hun hunan !\n1° É han de gommance hum bunissein mé-memb ag er péhedeu a mem buhé passet. 2° Eit quement-cé me hrei bamdé un act benac a gontrition. 3° Me vangeou en Eutru Doué ar ol er péh en dès péhet én-han : ar me spered, é arrest ér chongeu fal hag inutil ; ar me halon, doh hi harguein a santimanteu a anquin a me fauteu. Men Doué, reit-t’ein ur haz santel doh-on me hunan.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_17&oldid=90907 »\nKemmoù diwezhañ degaset d'ar bajenn-mañ d'an 28 Eos 2016, da 12:24.


Yacef Saadi : diforc'h etre ar stummoù - Wikipedia\nYacef Saadi : diforc'h etre ar stummoù\nYacef Saadi (kemmañ)\nStumm eus an 27 Meu 2008 da 10:47\n28 okted ouzhpennet , 14 vloaz zo\nStumm eus an 21 Meu 2008 da 02:39 (kemmañ)\nStumm eus an 27 Meu 2008 da 10:47 (kemmañ) (dizober)\n'''Saadi Yacef''' a oa bet ganet d'an [[20 Genver|20 a viz Genver]] []) hag unan eus pennoù [[TDB]] eo bet e-pad [[Brezel Aljeria]]. Senedour eo c'hoazh.\nEEn [[Aljer]] eo bet ganet. DarbaerDarbarer kigere ti ur c'higer e oa. E [] eez emezellasezelas ouzh Strollad Pobl Aljeria, anezhañ ur strollad broadelour berzhetberzet gant ar C'hallaoueded, ha neuze e voe savet Luskad evit Trec'h ar Frankizoù Demokratel ([[LTFD]]). Etre 1947 ha [] e voe Yacef e skourr lu an LFTD.\nYacef a yeas gant TDB adalek deroù brezel [[Aljeria]] e 1954. E miz Mae 1956 e oa e penn skourr Aljer, ha neuze e voe unan eus pennoù [[Emgann Aljer]]. Paket e voe gant al lu gall d'ar 24 a viz Gwengolo []. Ar Jeneral [[Paul Aussaresses]] a lavaras neuze en doa roetlavaret (goude gwanañ) d'al lu pelec'h e oa kuzhet e geneil [[Ali la PointeLapointe]]. Pa'z eas [[Charles de Gaulle]] da benn Frañs e [] e voe didamallet.\nEn ur chom en toull-bac'h e skrivas e eñvorennoù diwar-benn ar brezel (embannet e voent e 1962 : ''Souvenirs de la Bataille d'Alger''). GOude ar brezel e produas film [[Gillo Pontecorvo]] [[''The Battle of Algiers]]'' ([]), diazezet fiwar e eñvorennoù hag e c'horias e dudenn e-unan.\nAdtapet diwar « https://br.wikipedia.org/wiki/Dibar:MobileDiff/308355 »


Trenioù a levitadur magnetek - Wikipedia\nTrenioù a levitadur magnetek\nUr stumm disheñvel eus an trenioù boaz eo an trenioù a levitadur magnetek. Implij a reont perzh ar sustentadur magnetek, dre-se n’o deus tamm frotadurioù ebet gant ar railhoù. An trenioù-se, anvet d’un doare boaz Maglev (Magnetic Levitation Train) a zo anavezet evit o tizh brasoc’h eget ar re elektrek a-stumm gant an TGV gall pe an ICE alaman. Rekord ar Maglev a zo 581 km/e (e 2003), 6,5 km/e muioc'h eget an TGV.\nAn tren a levitadur magnetek japanat JR-Maglev e 2005.\nAr Transrapid 09 war al lec'h esaeañ Emsland en Alamagn.\nIstor an trenioùAozañ\nPenn kentañ an enklaskoù war an trenioù a levitadur magenek o deus kroget e 1922 gant labourioù an alaman Hermann Kemper. Ur brevet vo lakaet ar 14 a viz Eost 1934. Met paouezet vo al labourioù abalamour d’an eil brezel bed.\n1962 : Kroget vez an enklaskoù war un tren a levitadur all, anvet maglev, gant ar japaniz.\n1973 : Adkroget vez an enklaskoù gant an alamened e Technische Universität eus Braunschweig ;\n1979 : An Transrapid 05 an tren a levitadur magnetek kentañ er bed o tougenn beajourien e-pad an diskouezhadenn liesvroadel eus an transportoù e Hambourg\n1983 : Krouadur ul linenn 1,6 km e Berlin, evit servichoù tip métro (Kabinentaxi). Met sarret e 1992.\nEus 1984 betek 1995, ul linenn eus 600m etre aerogar pennañ aerborzh liesvroadel Birmingham. Paouezet eo bet abalamour d'e bouezh re uhel.\n1984 : Lakaet da servij al linenn klask evit an transrapid en Emsland (Bro an Ems), (Saks-Izel, Alamagn);\n2003 : Lakaet da servij en un doare kenwerzh an transrapid e Shanghai.\n22 /09/ 2006 : gwallzarvout war al linenn klask eus Lathen e Alamagn ; Skoet en deus an tren da 200km/h ouzh ur gweturage all. 23 den war an 31 a oa eno. Ne oa ket abalamour d’an teknologiezh met tud an ti gar n’o deus ket meret an afer. Padal n’en deus ket direilhet an tren.\n27/03/2008 : Raktres divezañ an transrapid e bro Alamagn, krouiñ ul linenn etre ti-gar talvoudusañ ha aerogar München, a zo bet paouezet gant choaz gouarnamant kevreadel Alamagn ha gouarnamant Bavaria. War lec'h ThyssenKrupp ha Siemens ho deus choazet distruj kevredigezh kenwerzh Transrapid International.\nUr projet war un transrapid all n'eo kat c'hoaz gortozetDigomprenus.\nDiv stumm trenioù a sustentadur magnetek a zo, diforc’hiet gant o stummoù mont en-dro. An hini genta anvet Maglev a implij perzh ar sustentadur elekrodinamik (EDS) gant perzh bras dreiskondüsted enno. Ar Maglev dioroet ar muiañ a zo Maglev Japan, bez’zo bet outañ e Londrez, etre aeroborzh ha ti-gar Birmimgham, Rouantelezh-Unanet eus 1984 betek 1995Digomprenus.\nAn eil a zo anvet an Transrapid. Implij a ra perzh ar sustentadur elektromagnetek (EMS). Kavet ‘vez ennañ solenoïdoù, implij a ra aplikadenn nerzh Laplace, an elektromagnetezh. An Transrapid dioroet ar muiañ a zo an hini alaman hag hini Shangai.\nAn tip a sustantantadur elektrodinamik (E.D.S), Implijet vez ganto magnetoù dreistkonduster, bobinoù dreiskondust zo lakaet barzh an trein ha elektromagent war hed ar railhoù. Pa vez an tren oc'h en em diblasañ, ur red a zo lakaet barzh an hent. Nerzh Laplace a lak an tren da levitañ. Diblasadur an tren a grou ur stlejadenn elektromagnetek bras, ha gant se un dispign bras a energiezh. Ar Maglev ez eo an tren a levitadur magnetek aboutis e bro japan.\nAn trenioù a-stumm EMS a zo un tren a-stumm gant an Transrapid. Nerzh disoc’h Laplace a lak an trenioù Transrapid da levitañ. Da lavaret eo kenglokaûster an elektromagnetoù ebarzhiet en tren hag er railh a lak an tren da levitañ. Da c’houde eo disoc’h ur c’heflusker lineel sinkron a propusl an tren. Ebarhiet eo bobinoù (stator) ar c’heflusker er railh hag e solenoïdoù (rotor) en tren.\nAr Swissmetro hag an tren isveurvorelAozañ\nE soñj e oa gant bro Suis degas da benn ur raktres a drenioù a levitadur magnetek en ur ouzhpennañ ribouloù di-aer mod-se ne vefe (tost) tamm frotadurioù ebet. Ar memes raktres a vefe gant ar Stadoù-Unanet ha Sina. Un tren a sustendadur magnetek a-stumm EMS e vefe, liamm a rafe etre Beijing ha Washington gant un tizh a 6 000km/e !\nUn tizh brasoc’h a zo gant an trenioù-se.\nUr buanadur fonnusoc’h.\nGouestl da dreuziñ pantennoù sonnoc’h.\nGouestl da gemer troioù-korn startoc’h.\nDispign a reont nebeutoc’h a energiezh, dreist holl evit ar re a vefe er ribouloù di-aer, un dekvedenn eus energiezh ur c’harr-nij.\nKalz didrouzoc’h int gant ar fed n’o deus ket a frotadurioù gant ar railh, ouzhpenn n’eus ket trouz spontus ar stardañ en ti-gar.\nGant ar sistem a levitadur elektrodinamek, prizh krouidigezh ar railhoù a zo ker-ruz. Implijet vez gant ar Maglev evit levitañ magnetoù staget war ar wagonoù ha bobinoù konduktivelez lakaet war ar railhoù. Ar magnetoù se a zo graet gant niobium ha titane ha lakaet da yenaat betek -269 _C (4,15 K) gant heliom dourennek evit derc'hel anezho et supraconductivelezh\nPadal an trenioù boutin gant tizhioù huel (LGV) o deus ivez hentoù houarn koustus da gempenn\nRediet e vo adkrouiñ hentoù-houarn nevez evit an trenioù-se ; diposupl eo implijout ar re voutin.\nDibosubl dougen ur garg re bouner.\nKizidik ouzh an avel.\nAdtapet diwar « https://br.wikipedia.org/w/index.php?title=Trenioù_a_levitadur_magnetek&oldid=1908541 »\nDernière modification le 5 Eos 2021, à 18:16\nKemmoù diwezhañ degaset d'ar bajenn-mañ d'an 5 Eos 2021, da 18:16.


Pajenn:Marigo - Buez ar Saent.djvu/381 - Wikimammenn\nPajenn:Marigo - Buez ar Saent.djvu/381\n2 viz Even.\ndeus græt Doue dre e intercession o deus-èn brudet dre an oll Carteriou eus ar Bed. Ar Vartolodet ispicial hac ar Merdaïdi a zeu d’e invoqui a-enep an tourmant, hac an dangerou-all eus ar mor.\nAr Sænt a zeu da santout ur joa sansibl, ur bligeadur delicius er prisoniou, hac e creiz an tourmanchou ; jouissa a reont eus ur peoc’h interior, hac eus a ur gonsolation vras etouez an outraichou hac an humiliationou, elec’h ma teu tud ar bed da zouguen e goelet o c’halon an troubl, ar chagrin hac ar c’huervger betec o Palesiou caër, en assambleou pompus, hac en divertissamanchou brassa.\nAr bed n’en deus nemet ur joausdet apparant ha tromplus ; hac ar guir beoc’h eus ar galon, ar joa bur, pehini a rent ar galon countant, ne d’eo nemet evit guir servicherien ha servichereset an autrou Doue.\nEil Reflexion. An Hanoïou santel a Jesus hac a Vari pere a brononce ar Merzer glorius-mâ en e dourmartchou, er soulage en hevelep-fæçoun ne sante quet e boan. Pa ve an Hanoïou Sacr-mâ gravet er galon e caver, oc’h o frononç, cals a gonsolation hac a sicour e pep danger hac e pep necessite.\nAn trede devez a viz Even.\nSANTES CLOTILDA, ROUANES A FRANÇ.\nAr Santes-mâ, Merc’h da Chilperic Roue eus a Bourgoign, a dremene evit unan eus ar Brinceset parfeta ha santela eus he amser. Clovis, Roue a Franç ; ravisset gant quement a gleve lavaret anesi, a c’hoanteas he c’haout evit Pried, hac a gassas da c’houlen he c’honsantamant. Clotilda a reas da guenta difficulte dre’n abec ne oa quet christen ar Roue, mæs erfin e assantas, dre ma espere e c’hounit da Zoue. Clovis\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/381&oldid=134500 »


Pajenn:Milin - Gwechall-goz e oa.djvu/51 - Wikimammenn\nPajenn:Milin - Gwechall-goz e oa.djvu/51\nMab eur pesketaer paour ha pesketaer ivez n’en doa c’hoaz nemet eun daouzek pe drizek vloaz pa ’z eas e-unan eun dervez da besketa. Paka eur pesk brao a eure, ha neuze ez eas da gas anezan da eur roue a oa eun teir pe beder leo ac’hano.\nAr paotrig-man a oa gwisket fall, ha, dre e dammou dilhad e weled e groc’hen paour. Ar roue a zigemeras mat anezan pa glevas ; n’en doa digantan ken tra avad nemet bennoz Doue evit e besk.\n— N’em eus ket roet kalz a dra d’ar roue, a lavare ar paotr outan e-unan ; evelato e kave d’in em bije bet ouc’hpenn bennoz Doue. Marteze n’en deus ket kredet, a lavare ar paotr, rei netra d’in ; eur wech all e roio.\nHa heman d’ar gear, hag a-benn eur pennad goude, muioc’h pe nebeutoc’h, e pakas eur pesk all adarre hag ez eas gantan d’al lez. En dro-man ’vad, kenta a welas ar paotr ’voe merc’h\n↑ Ce conte ressemble presque à la Conquête de la Toison d’or. (Note de G. Milin).\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/51&oldid=93825 »\nKemmoù diwezhañ degaset d'ar bajenn-mañ d'an 16 Her 2016, da 14:06.


Pajenn:Pompery - Quelennou var labour pe gonnidegues an douar, 1851.djvu/62 - Wikimammenn\nPajenn:Pompery - Quelennou var labour pe gonnidegues an douar, 1851.djvu/62\nred, evel a vezo discoêzet izelloc’h. An ada a rizennou An adérez.\na vez gred gât an dorn pé gât an adéres ; neller quet squigna buan nac eaz an adou moan nac ar ré scân, en anchou, nemet gat an aderes.\nAn dornéres a zo eun dra talvoudus bras, evit espern dal labourerien douar ar bec’hussa labour d’oc’h a ré a réont ed ar vloas. Bez eo, ouspen-ze, pé guer talvoudus eo.\neun doaré da zorna é beroc’h amzer, da virout deus ar gol a reer var an eost pa renquer e leusquer pel en e vern er parqueier, bloavechou ma zigouëz goal amzer. Rac, eur vech berniet an idou, caout a reer, pa zeu da devel, an tu d’hô charréa é quichen an Neusquet quement a ezom deus an dornéres en eur vro a tieguechou vian.\ndornéres, péini, dré ma en disglao, al laboura dre peb seurt amzer. Mes an talvoudegues-zé né zigollont quet unan deus ar misou a reer evit caout ar stal-zé, ré nebeut a eost hon eus-ni en hon tieguechou bian er vreiz, ac an dorneres a chom ô téana epad unec mis deus ar vloas. En eur fesson al, ar verourien nhô deus quet quement-sé arc’han, ac alfent é lacad evit ezomou talvoudussoc’h c’hoas. Couscoude, evel ma alfe beza tud créo pé mérourien a tieguechou braz, ac ho défent c’hoant da gaout dornérézet, é dléan quemmenna amâ ini an aotrou Dornéres an aotrou Bodin.\nBodin, pini é verz, gât ar stal evit sterna ar c’hézec, ouec’h cant anter cant lur. An dornéres-zé zo nevez\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/62&oldid=141556 »